text:
गद्य ::
ताला
रमण कुमार सिंह ■
एखन कोरोना वायरसक वैश्विक संकटकाल मे दुनिया भरि मे तालाबंदी क' देल गेलै। ई वास्तव मे एकटा अभूतपूर्व समय अछि, जखन कि पूरा केँ पूरा शहर आ पूरा देशक सभटा गतिविधि जकथक पड़ल छै, रोकि देल गेल छै। लसहरि रोग तँ पहिनहुँ बहुत होइत छल मुदा विज्ञान एतेक विकास नहि कयने छल, तें लसहरि रोग सँ बचाव खातिर लॉकडाउन सन अवधारणा सोझाँ नहि आयल छल।
मुदा पुरना लोक सभ सँ हम इहो सुनने छी जे एकटा एहनो समय छल, जखन हमर पुरखा लोकनि पहिने घर मे ताला नहि लगाबैत छलाह। भरिसक एकर ई कारण रहल होयत जे ताहि समय मे हुनका सभ केँ चोरिक डर नहि होइत हेतनि किएकि सभ्यताक आरंभ मे निजी संपत्तिक कोनो अवधारणा नहि छलैक। जहिया सँ निजी संपत्तिक अवधारणा समाजक सोझाँ अयलै, तहिये सँ संपत्ति केँ जोगाय केँ रखबाक मोह आकि डर मनुक्खक मोन मे उपजल हेतै। अपन पोथी 'व्यक्तिगत संपत्ति आ राज्यक उत्पत्ति' मे एंगेल्स कहैत छथि, जे धातुक संबंध मे जानकारी बढ़य केँ संग विकासक संभावना बढ़ि गेल आ व्यक्तिगत संपत्तिक लोभ मे पुरुष मे स्वामित्वक भावना प्रबल भेल। ओ जमीनक मालिक बनि गेल, गुलामक मालिक बनि गेल आ संगे-संग स्त्रीक मालिक सेहो बनि गेल। एंगेल्स कहने छथि जे संपत्तिक अवधारणाक विकासक बादे पुरुष लोकनि स्त्री केँ अपन संपत्ति बूझय लगलाह आ ओकर आचार-विचार आ व्यवहार पर तरह-तरह केँ प्रतिबंध रूपी ताला लगा देलनि। ई ताला भौतिक रूप मे कोनो यंत्र नहि छल बरू ई पुरुषक कुंठित वैचारिक तंत्र छल, जे स्त्री लोकनिक पएर केँ गछारि लेलक आ बहुत हद धरि एखनो धरि गछारने अछि। खैर, हमरा बुझने ताहि काल मे तालाक आविष्कार भेल होयत, खाहे ओ कोनो आन स्वरूप मे भेल हुअए किएकि डर अथवा असुरक्षाक भावने लोक केँ सुरक्षाक लेल प्रेरित कयने होयत। जेना कि कहलो जाइत छैक, आवश्यकता आविष्कारक जननी थिकै। आब कल्पना कयल जा सकैत अछि जे, जे लोक सभ ताला केर आविष्कार लेल उताहुल भेल होयताह, हुनका सभक मोन मे असुरक्षा आ भय केर भावना कतेक गहींर पैसल हेतनि।
हँ, तेँ कहैत छलहुँ जे सभ्यताक आरम्भ मे हमर पुरखा लोकनि अपन घर मे ताला नहि लगबैत छलाह। मुदा ओ समय किछु आर रहल होयत, हमरा समय मे तँ डेग-डेग पर डर अछि, असुरक्षा अछि, तें आजुक युग मे ताला बेस जरूरी भ' गेल अछि। एक दिन हमर एकटा मित्र केँ ताला कीनबाक छलनि, ओ हमरो संग क' लेलनि। दुनू गोटे बाजार गेलहुँ ताला खरीदय लेल। बाजार की छल, बुझू जे अजायबघर छल। बाजार मे भीड़ छल, उल्लास छल, रंग छल, चमक-दमक छल। हमरा बुझायल जे जिगनीक सबटा चुहचुही बाजारे मे अछि। एकरा एनाहितो कहि सकैत छी, जे जिनगीक सभटा रंग, सभटा चमक-दमक, सभटा उल्लास, सभटा उत्साह, सभटा चुहचुही चोंसि के बाजार अपना लग राखि लेलक अछि। तखने हमरा कबीर मोन पड़लाह, जे कहने छथि-कबीरा खड़ा बाजार मे, मांगे सबकी खैर / न काहु से दोस्ती, न काहु से बैर। सांचे एहन बाजार मे कुशल-खैर के कामना अपरिहार्य बुझाइत अछि, किएक तँ बाजार मे ने केओ दोस्त होइत अछि आ ने केओ दुश्मन। बस या तँ व्यापारी होइत अछि अथवा खरीदार। सरिपहुँ कबीर बाजार मे लुकाठी लेने ठाढ़ भेल कहने होयताह, जे जो घर फूंके आपना, चले हमारे साथ। मुदा कबीर सन साहस आइ ककरा लग अछि ? खैर, बाजार मे बहुत रास लोक पहुँचल छल, सभ किछु ने किछु कीनय-बेसाहय लेल। मुदा ई की! देखै छी, जे बहुत रास लोक जतय अनसम्हार सामान खरीद रहल छलाह, ओतहि बहुत रास लोक किछु कीन नहि पयबाक हताशा मे अतृप्त लिलसाक संग सामान सभ केँ बस निहारि रहल छलाह। जेना हुनका सबहक सेहन्ता पर केओ कोनो अदृश्य ताला लगा देने हुअय। हमरा मोन भेल, जे कोनाहितो जौं ई पता चलि सकितियै, जे ओहि ताला केर चाभी ककरा लग छैक, तँ ओकरा सँ केनाहितो ऊ चाभी छीनि हताश लोकक चेहरा पर चुहचुही घुरा अनतियै...!
खैर, हम दुनू गोटे ताला केर एकटा दोकान मे पैसलहुँ। ओतय एकटा छौंड़ा हमरा दुनू गोटा केँ ताला देखाबय लागल। ओ जे ताला देखा केँ ओकर दाम कहलक, तँ हमरा सभ केँ लागल, जे हमरो सभक सेहन्ता पर कोनो अदृश्य ताला लागि गेल अछि। हम ओकरा पूछलिये जे, की रौ, ताला बड्ड महंग भ' गेल छैक की ? तँ ओ उतारा देलक, कोन चीज सस्त रहि गेलैक अछि, खाली मनुक्खक जिनगी छोड़ि केँ! हम दुनू मित्र अपरतिभ भेल एक-दोसराक मुँह तकय लगलहुँ। मुदा ओ छौड़ा अपन रौ मे चालूए छल। ओ कहय लागल- सब समय-समय केँ बात छियै बाबू साहेब। हमहीं आ अहीं जे कहियो गाम मे रहैत रही, तँ की कहियो सोचने छलियै जे शहर मे पानि बेसाहि केँ पीबय पड़त? पानि तँ प्रकृतिक दिस सँ लोक केँ मोफत मे भेटल छैक, मुदा ओकरो बोतल मे बन्न करि केँ ऊंच दाम मे बेचल जाइत छैक। अल्लू जे खेत मे उपजै छै, तँ खेतिहर के ओकरा बेचला पर कतेक पाइ भेटैत छैक, मुदा वैह अल्लूक चिप्स जखन पैकेट मे बन्न भ' जाइ छै, तँ ओकर दाम अकाश चढ़ि जाइ छै। सब चीज पर महंगीक ताला लागल छैक। जकरा टेंट मे जतेक पाइ छैक ओ अपन ओतेक सेहन्ता पूर करैत अछि। मुदा अन्न उपजाबै बला खेतिहरक जिनगी एखनो माटि-धूरा मे लेटाइत भेटत। कहियो ओकरा देह पर दढ़ नुआ नहि देखबै। रौद हौ, घाम हौ, पानि हौ आकि हाड़ सिहराबै बला ठार हौ, सभ दिन ओ खेते मे खटैत रहैत अछि। कहियो ओकरा जिनगी मे रंग नहि अबैत छैक, कहियो नाच तमाशा देखै केँ अवकाश नहि भेटैत छैक। एगो फकरा तँ सुननहि हेबै, जे होइ हड़बाहा देखी नाच! आब कहू जे ओकर जिनगीक कोनो मोल छै! ओकरे की, ककर जिनगीक मोल छै, रोज लोक मरि रहल अछि बाट-घाट सभतरि। माफ करब, अहाँ सभ धुआ-धजा, बोली-बानी सँ अपन देसक लोक बुझेलहुँ, तें अपन मोनक बात अपने सभ सँ कहलहुँ। हम कोनो नेता तँ छी नै जे मोनक बात रेडियो पर सुनाबी। तें अपन सन लोक केँ मोनक गप कहि, मोन हल्लुक करैत रहैत छी।
खैर, जाय दियौ, अहूँ सब कहबै जे ई छौड़ा कतय-कतय केँ खेरहा सुनबय लागल। कहू कोनो ताला पसिन्न आयल, नै पसिन्न आयल तँ कोनो बात नहि। हमर मालिक तँ दोकान पर छै नै, जे कहितियै, कोनाहितो गंहिकी के पटिया, खाली नै जाय दियै। ओना एगो बात कहू, पता नहि कहांदनि आइ-काल्हि किसिम-किसिम केँ ताला भेटय लागल छैक। एक दिन एकटा आदमी ताला खरीदय आयल छल अहीं सब जकाँ आ कहने रहय जे ओकरा एकटा एहन ताला चाही, जाहि सँ सबटा गियान आ सूचना केँ ओ बन्न करि कए राखि सकय। पता नहि ओ हमरा बताह बुझैत छल आ कि अपने मतिछिन्नू रहय, कहि नहि सकब। हम कहि देलियै, हमरा दोकान मे एहन ताला नहि अछि। फेर ओ घुरि गेल। ओ तँ चलि गेल मुदा हम बड़ी काल धरि सोचैत रहलहुँ, जे कि सांचे सभटा गियान आ सूचना केँ कोनो पेटार मे बन्न करि कए राखल जा सकैए! हमर कक्का तँ कहैत छलाह, जे गियान आ सूचना बिलहै खातिर होइ छै। ओकरा पेटार मे बन्न करि केँ नहि राखल जा सकैछ। मुदा आइ-काल्हि तँ ओकरो व्यापार चलि रहल छैक। सुनै तँ इहो छियै, जे जकरा लग जतेक सूचना छैक, ओ ओतेक सामर्थ्यवान लोक अछि आजुक जुग मे। फेर हमरा अपना गामक एकटा पंडीजी मोन पड़लाह, जे कहैत छलाह, जे शूद्र आ स्त्री केँ वेद नहि पढ़बाक चाही आ जौं धोखो सँ ओ सभ वेद सुनि लेलक तँ ओकरा कान मे शीशा गलाय केँ ढारि देल जाइ। एतबे नहि, हमरा गाम मे एगो माहटरनी रहय, ओकरा बरहमल मीटिंग-सीटिंग खातिर शहर जाइ पड़ैत छलैक, ओकरा मादे ऊ बुढ़वा पंडी जी कहैत छलनि, जे दुरि गेल तिरिया नित गेल हाट। गामक पंडीजीक गप मोन पड़ल तँ बुझायल, जे भरिसक ओ गहिंकी एहि तरहक कोनो तालाक नव संस्करणक पुछारि करय आयल होयत। हम तँ बेकारे ओकरा मतिछिन्नू बुझैत रहियै, ओ तँ बड़ चलाक छल आ हमहीं निरबुधिया साबित भेलहुँ।
ओहि छौंड़ाक गप सुनि हमरा लागल जेना ओ हमरा अतीतक अकाबोन मे घुमाय रहल अछि। हम ओकर प्रतिवाद करैत कहलियै, रौ, मुदा आब तँ तेहन बात नहि छै। आब तँ सब वेद-पुरान पढ़ैत अछि। ओ कहलक, हाँ, से तँ आब तेहन गप नहि छै, मुदा एखनो तँ बहुत रास बाट छेकल छैक। ई भने कहलहुँ जे प्रतिबंधक ताला सब फूजि रहल अछि, मुदा एखनो गरीब, स्त्री, दलित केँ उचित हिस्सेदारी कहाँ भेटैत छैक, की एकरा ताला ठोकब नहि कहबै। आब तँ नव-नव तरहक रोक सभ लागि रहल छैक।
हम ओकरा किछु कहतियै, ओइ सँ पहिनहि ओ फेर बाजि उठल, एक दिन तँ एकटा अजीबे किसिम केँ लोक आयल छल तालाक पुछारि करैत हमरा दोकान मे। ओ कहलक जे ओकरा एकटा एहन ताला चाही, जकरा ओ लोकक अकिल पर लगाय सकय। हम तँ बाबू जीजीएमपी छी, हम कतय सँ ओकरा ओहन ताला दोकानक पता बता सकितियै!
हम ओकर बात बूझि नहि सकलियै तँ पूछलियै, रौ ई जीजीएमपी कोन डिग्री होइ छै रौ, कहीं एंटायर पॉलिटिकल साइंस सन कोनो डिग्री तँ नहि छियैक ई। ओ कहलक, धुर जाउ, अहूँ की चौल करै छी, बुझै नहि छियै, गाम-घर मे 'घीचि-घाचि के मैट्रिक पास' लोक केँ 'जीजीएमपी' कहल जाइत छैक। ओकर ई गप सुनि हम दुनू गोटे बहुत दिनक बाद ठिठिया के भरिपोख हँसलहुँ। फेर ओकरा कहलियै, बाउ, आइ तोरा कारणें बहुत दिन पर एतेक हँसलहुँ अछि। अच्छा बहुत बेर भेलै, आब जाइ छियौ, कोनो नीक, मजबूत मुदा सस्तोआ ताला छउ तँ देखा। ओ कहलक, जाह, जाय छियै, असली गप तँ कहबे नै केलहुँ, अंत मे भेलै ई जे ओहि गहिंकी केँ हम कहलियै, देखू अकिल बन्न करै केँ ताला बाजार मे छै कि नै, से ते हमरा नहि बूझल अछि मुदा एक गोटे कहैत छलाह, जे नेतालोकनि लोकक अकिल हरि लैत छै, तें अपने दिल्ली चलि जाउ, ओतय कतहुँ अकिल बन्न करै बला ताला भेटि जायत। सुनै छियै सरकारो डिजिटल लॉकर की लॉक बनेलकैए...। ओ आदमी कहलक, हैं ठीके कहै छें, आब दिल्लिये केँ बाट धरैत छी।
फेर ओ छौड़ा एकटा ताला हमरा सभ केँ देखौलक, जकरा ल' केँ हम सब घुरलहुँ मुदा भरि रास्ता ओकर गप मोन पाड़ि दुनू गोटे हँसैत रहलहुँ। अहूँ, सभक कोनो सपना, कोनो उमेद, कोनो सेहन्ता ककरो ताला मे बन्न अछि तँ ओकरा मुक्त कराउ, जेना हम अपन हंसी ओहि छौड़ाक गपक चाभी सँ मुक्त करेलहुँ। आ सहचेत रहब, जे कोइ अहाँ सभक अकिल पर ताला ठोकबाक तैयारी तँ नहि कए रहल अछि।
_______________


c: text/html

text:
गीताक तेसर बेरुक स्वाध्याय
अर्जुन उवाच
सन्न्यासं कर्मणां कृष्ण पुनर्योगं च शंससि।
यच्छ्रेय एतयोरेकं तन्मे ब्रूहि सुनिश्चितम्॥ १॥
अर्जुन कहलखिन — हे कृष्ण! अपने कर्म केर स्वरूप सँ त्याग करबाक और फेर कर्मयोग केर प्रशंसा करैत छी। तैँ एहि दुहू साधन मे जे एक निश्चितरूप सँ कल्याणकारक हो, से हमरा वास्ते कहू।
श्रीभगवानुवाच
सन्न्यास: कर्मयोगश्च नि:श्रेयसकरावुभौ।
तयोस्तु कर्मसन्न्यासात्कर्मयोगो विशिष्यते॥ २॥
श्रीभगवान् कहला — संन्यास (सांख्ययोग) और कर्म-योग दुनु कल्याण करयवाला अछि। परन्तु ओहि दुनु मे सेहो कर्मसंन्यास (सांख्ययोग)-सँ कर्मयोग श्रेष्ठ अछि।
ज्ञेय: स नित्यसन्न्यासी यो न द्वेष्टि न काङ्क्षति।
निर्द्वन्द्वो हि महाबाहो सुखं बन्धात्प्रमुच्यते॥ ३॥
हे महाबाहो! जे मनुष्य न केकरो सँ द्वेष करैछ और नहिये केकरो सँ किछु आकांक्षा करैछ, ओ (कर्मयोगी) सदा संन्यासी बुझय योग्य अछि; कियैक तँ द्वन्द्व सँ रहित मनुष्य सुखपूर्वक संसार-बन्धन सँ मुक्त भऽ जाएत अछि।
साङ्ख्ययोगौ पृथग्बाला: प्रवदन्ति न पण्डिता:।
एकमप्यास्थित: सम्यगुभयोर्विन्दते फलम्॥ ४॥
नासमझ लोक सांख्ययोग और कर्मयोग केँ अलग-अलग (फलवाला) कहैछ, नहि कि पण्डितजन; कियैक तँ एहि दुनु मे सँ एक साधनो मे नीक जेकाँ स्थित मनुष्य दुहो बातक फल (परमात्मा केँ) प्राप्त कय लैत अछि।
यत्साङ्ख्यै: प्राप्यते स्थानं तद्योगैरपि गम्यते।
एकं साङ्ख्यं च योगं च य: पश्यति स पश्यति॥ ५॥
सांख्ययोगी लोकनि द्वारा जे तत्त्व प्राप्त कैल जाएछ, कर्मयोगी लोकनि द्वारा सेहो वैह प्राप्त कैल जाएछ। ताहि सँ जे मनुष्य सांख्ययोग और कर्मयोग केँ (फलरूप मे) एक देखैछ, वैह ठीक देखैत अछि।
सन्न्यासस्तु महाबाहो दु:खमाप्तुमयोगत:।
योगयुक्तो मुनिर्ब्रह्म नचिरेणाधिगच्छति॥ ६॥
मुदा हे महाबाहो! कर्मयोगक बिना सांख्ययोग सिद्ध होयब कठिन अछि। मननशील कर्मयोगी शीघ्रे ब्रह्म केँ प्राप्त भऽ जाएछ।
योगयुक्तो विशुद्धात्मा विजितात्मा जितेन्द्रिय:।
सर्वभूतात्मभूतात्मा कुर्वन्नपि न लिप्यते॥ ७॥
जेकर इन्द्रिय अपना वश मे छैक, जेकर अन्त:करण निर्मल छैक, जेकर शरीर अपना वश मे छैक और सम्पूर्ण प्राणी केर आत्मा टा जेकर आत्मा छैक, एहेन कर्मयोगी कर्म करितो ओहि मे लिप्त नहि होएत अछि।
नैव किञ्चित्करोमीति युक्तो मन्येत तत्त्ववित्।
पश्यञ्श्रृण्वन्स्पृशञ्जिघ्रन्नश्न्गच्छ न्स्वपञ्श् नसन् ॥ ८॥
प्रलपन्विसृजन्गृह्णन्नुन्मिषन्निमिषन्नपि ।
इन्द्रियाणीन्द्रियार्थेषु वर्तन्त इति धारयन्॥ ९॥
तत्त्व केँ जानयवला सांख्ययोगी देखितो, सुनितो, छुबितो, सूँघितो, खाएतो, चलितो, ग्रहण करितो, बजैतो, (मल-मूत्र केर) त्याग करितो, सुतितो, साँस लैतो आर आँखि खोलितो वा मुँदितो ‘सम्पूर्ण इन्द्रिय इन्द्रियहिकेर विषय मे बरति रहल अछि’ — एना बुझिकय ‘हम स्वयं किछुओ टा नहि करैत छी’ — एना मानय।
ब्रह्मण्याधाय कर्माणि सङ्गं त्यक्त्वा करोति य:।
लिप्यते न स पापेन पद्मपत्रमिवाम्भसा॥ १०॥
जे (भक्तियोगी) सम्पूर्ण कर्म केँ परमात्मा मे अर्पण कय केँ आर आसक्तिक त्याग कयकेँ कर्म करैछ, ओ जल सँ कमलक पत्ताक भाँति पाप सँ लिप्त नहि होएछ।
कायेन मनसा बुद्ध्या केवलैरिन्द्रियैरपि।
योगिन: कर्म कुर्वन्ति सङ्गं त्यक्त्वात्मशुद्धये॥ ११॥
कर्मयोगी आसक्ति केँ त्यागि कय मात्र (ममतारहित) इन्द्रिय, शरीर, मन और बुद्धि केर द्वारा अन्त:करणक शुद्धिक लेल टा कर्म करैत छथि।
युक्त: कर्मफलं त्यक्त्वा शान्तिमाप्नोति नैष्ठिकीम्।
अयुक्त: कामकारेण फले सक्तो निबध्यते॥ १२॥
कर्मयोगी कर्मफल केर त्याग करैत नैष्ठिकी शान्ति केँ प्राप्त होएत छथि। जखन कि सकाम मनुष्य कामनाक कारण फल मे आसक्त होयबाक कारणे बन्हा जाएत छथि।
सर्वकर्माणि मनसा सन्न्यस्यास्ते सुखं वशी।
नवद्वारे पुरे देही नैव कुर्वन्न कारयन्॥ १३॥
जेकर इन्द्रिय आर मन वश मे होएछ, एहेन देहधारी पुरुष नौ द्वारवाला (शरीररूपी) पुर मे सम्पूर्ण कर्म केँ (विवेकपूर्वक) मन सँ त्यागि कय नि:सन्देह कखनहु नहि करैत और नहिये करबावैत सुखपूर्वक (अपन स्वरूप मे) स्थित रहैत अछि।
न कर्तृत्वं न कर्माणि लोकस्य सृजति प्रभु:।
न कर्मफलसंयोगं स्वभावस्तु प्रवर्तते॥ १४॥
परमेश्वर मनुष्य केँ नहिये कर्तापन केर, नहिये कर्म केर और नहिये कर्मफल केर संग संयोग केर रचना करैत छथि; मुदा स्वभाव टा बरैत रहल अछि।
नादत्ते कस्यचित्पापं न चैव सुकृतं विभु:।
अज्ञानेनावृतं ज्ञानं तेन मुह्यन्ति जन्तव:॥ १५॥
सर्वव्यापी परमात्मा नहि केकरो पाप-कर्म केँ और नहि शुभ-कर्म केँ कदापि ग्रहण करैत अछि; किन्तु अज्ञानसँ ज्ञान झँपा जाएत अछि, ताहि सँ सब जीव मोहित भऽ रहल अछि।
आइ केवल अन्वय राखि रहल छी। ध्यान केन्द्रित केने बिना कोनो ज्ञानक बात पर भाव आ विचारक सार राखब संभव नहि। पुनः आयब।
हरिः हरः!!

robotstxt: allowed

filter: keep


text:
राज्य सरकार दोसर बेर केलक अनुशंसा
मणिभूषण झा
पटना । लोकसभा चुनाव सँ पहिने राज्य सरकार फेर एकटा पैघ पहल केलक। मल्लाह आ नोनिया क संग निषाद जाति क सेहो अनुसूचित जनजाति मे शामिल करबाक लेल इथेनोग्राफिक अध्ययन रिपोर्ट क संगे केन्द्रीय जनजातीय कार्य मंत्रालय क अनुशंसा भेजल गेल अछि ।
राज्य सरकार ई कार्रवाई मुख्यमंत्री नितीश कुमार क आदेश पर कयलक । एहि सँ पहिने वर्ष 2015 मे विधानसभा चुनाव सँ पहिने राज्य सरकार मल्लाह, निषाद (बिंद, बेलदार, चाई, तीयर, खुलबट, सुरहिया, गोढ़ी, वनपर, केवट) आ नोनिया जाति कए एसटी मे शामिल करेबाक लेल पहल केने छल । तखन केन्द्रीय जनजातीय कार्य मंत्रालय राज्य सरकार सँ एहि सब जातिक इथेनोग्राफिक अध्ययन करा कए रिपोर्ट क संगे अनुशंसा पठाबय लेल कहने छल ।


text:
– आभा झा।
दुर्गा पूजाक अवसर पर दुर्गा माँ के खोइंछ भरै के उत्साह तऽ देखै जोगर रहैत अछि। महाअष्टमी के दिन सुहागन स्त्री दुर्गा माँ के नब साड़ी में खोइंछ बान्हि कऽ आर सुहागक सब चीज संग मिठाई,फल,फूल सेहो खोइंछ में चढ़बैत छैथ। सुहागन के सोहाग बनल रहैन आ परिवार में सुख-समृद्धि के वास होइन। लोक धन-धान्य सं सम्पन्न रहै। महाअष्टमी के दिन माँ आदिशक्तिक अष्टम स्वरूप देवी महागौरी के पूजन कैल जाइत अछि। माँ भगवती के पूजन अष्टमी कऽ केला सं कष्ट,दुख दूर भऽ जाइत छैक। भगवती महागौरी के आराधना सब मनोवांछित कामना के पूर्ण करै वाली और भक्त के अभय,रूप व सौंदर्य प्रदान करै वाली अछि। नवरात्रि के अष्टमी कऽ कन्या पूजन सेहो होइत अछि। आमतौर पर लोक दुर्गा पूजा में अष्टमी आ नवमी दुनु दिन कुमाइर के भोजन करबैत अछि और दक्षिणा दऽ कऽ ससम्मान विदा करैत अछि।
अपन मिथिला में सीताजी के सेहो खोइंछ दऽ विदा कैल जाइत छलनि। जखन बेटी अपन नैहर सं सासुर जाइत छैथ तखन विदाई के समय खोइंछ देल जाइत अछि। माँ जखन खोइंछ के ओरियान करैत छल तखन हमरा एहसास भऽ जाइत छल कि आब हमर विदाई होइ वाला अछि। माँ के आँखि में नोर भरनाइ शुरू भऽ जाइत छल। ओ समय बड्ड भावुक होइत छल। खोइंछ में धान,हरैद,दुभि,सुपारी आर सिंदूरक गद्दी आ किछ पाइ राखल जाइत अछि। यैह बेटीक आँचर में माँ बिदागरी के समय दैत छथिन। बेटी जखनो अपन नैहर सं विदा होइत छथि तखन यैह खोइंछ देल जाइत अछि। आशीर्वाद देबा के ई प्रथा बहुत शुभ अछि। पुतौह जखन सासुर सं नैहर जाइत छथि तखन चाउर खोइंछ में देल जाइत छैक।
धानक अर्थ अछि—जाहि घर में अहाँ जा रहल छी ओत खूबसूरत फसल जेकां लहलहाइत रहब–
हरैद—एकर औषधीय गुण अछि–जतऽ अहाँ जा रहल छी ओत सब लोक निरोग रहैथ।
सिक्का—ओइ घर में धन संपदा के कखनो कमी नहीं होइ।
फूल-दुभि–अहाँक जीवन फूलक जेकां सुगंधित रहै। आब अहाँ बुझि सकैत छी कि खोइंछ में देल गेल ई आशीर्वाद कतेक महत्वपूर्ण अछि।
खोइंछ के ई परंपरा संबंधक डोर के मजबूत करैत अछि।
एकर पाछू ई भावना अछि कि माँ अपन बेटीक आँचर धन-धान्य सं भरि कऽ,हुनका लक्ष्मी और अन्नपूर्णाक रूप में सासुर पठाबैत छथि। आँचरक गांठ में यानी ‘खोइंछ ‘में मुट्ठी भरि धान,हरैद के पांच गांठ,दुभि के किछ तिनका और रूपया या सिक्का देल जाइत अछि। मुदा विदा होइत बेटीक भावना में एकर महत्व अनमोल अछि।
खोइंछ हमेशा बाँसक सूप सं देल जाइत अछि ताकि जीवन में सकारात्मक ऊर्जा हमेशा रहै। गांठक जेकां ही कन्या पूरा परिवार के एक संगे बन्हने रहै।पहिने जखन दुरागमन एक या तीन वर्ष में होइत छल तखन दुरगमनिया कनियां अगर गर्भवती रहैत छलीह तखन हुनकर खोइंछ में नारियल (गरी)सेहो देल जाइत छल।


text:
मुजफ्फरपुर: मुजफ्फरपुर जिलाक नगर थाना केँ बनारस बैंक चौक लंग अग्निशमन कार्यालयक नजदीक सुसासन बाबु केँ राज में बेखौफ अपराधी सभ पूर्व मेयर समीर कुमार केँ एके 47 सs भूइन देलक। ई घटना काइल दिन रवि दिन शाझक सात बजे केँ अछि।मोटरसाइकिल पर सवार भेल अपराधी सभ चंदवारा ट्रेनिंग कॉलेज सs आगा बरहैए पर अग्निशमन कार्यालय सs 5 कदम पहिले पूर्व मेयर समीर कुमारक कार केँ घेरक सामने सs अंधाधुंध गोली चला देलक अपराधी केँ गोली सs मौके पर पूर्व मेयर समीर कुमार व हुनक ड्राइवर रोहित कुमार केँ मौत भs गेल। एहिके बाद हथियार केँ लहराबैत मोटरसाइकिल सवार अपराधी भाइग निकलल। समीर कुमार लकड़ीढ़ाई केँ तरफ सेँ बनारस बैंक चौकक तरफ आइब रहल छलैथ।एही घटनाक पीछा प्रॉपर्टी डीलिंग व पुरानी अदावत केर बात बताओल जा रहल अछि।
उक्त घटनाक सूचना पर आईजी सुनील कुमार, एसएसपी हरप्रीत कौर, टाउन डीएसपी मुकुल कुमार रंजन केर साथ नगर, काजी मोहम्मदपुर, ब्रह्मपुरा, बेला, मिठनपुरा सहित कतेको थाना केँ पुलिस मौका पर पहुंच गेल छल। टाउन डीएसपी पूर्व मेयर समीर कुमार केर हत्याक पुष्टि करैत कहलैथ कि ऐही वारदात में शामिल गिरोह केँ चिह्नित कैल जा रहल अछि।ओही जिलाक सीमा केँ सील कs सभ थाना केँ हाई अलर्ट कँ देल गेल अछि। ओर संगैह अगल-बगल केर जिलाक पुलिस सs सेहो संपर्क साधल गेल अछि। पुलिस घटनास्थलक पास सँ एगो निजी स्कूलक सीसीटीवी फुटेज खंगालक आई ।हालांकि ओहिमें किछु साफ नञि भs सकल। बताओल जा रहल अछि कि ऐही घटनाक समय ओही इलाका केँ बिजली सेहो गुल छल। पुलिस मोहल्ला केँ आदमी आओर आसपासक दुकानदार सबसँ पूछताछ कs अपराधी केँ पहचान करबाक कोशिश क रहल अछि।राइत मे एसआईटी केँ टिम आधा दर्जन संदिग्ध सभके पूछताछ करबाक लेल अपना गिर्फत मे लs लेलक आई । दोसर तरफ एही शहरक किछु होटल में सेहो छापामारी कैल गेल अछि। अखाड़ाघाट सs ल क सिकंदरपुर तक केर सीसीटीवी केँ सेहो खंगाला गेल हन।
एसएसपी घटनास्थल पर खड़ा क्षतिग्रस्त कार जेहि मे समीर के मडर भेल छल,ओहि केँ छानबीन केलक।जेहिमे पुलिस केँ जमीनक आधा दर्जन पेपर भेटल हन।एहिके अलावा जमीनक नक्शा सेहो बरामद काईल गेल अछि। उक्त नक्शा पर जमीनक प्लानिंग देखाउल गेल अछि। एहिके अलावा एगो महिलाक नाम सs शपथ पत्र सेहो भेटल हन जे जमीनक खरीद-बिक्री सs जुड़ल बताओल जा रहल अछि। ओहि कार सs पुलिस किछु कपड़ा आओर साबून सेहो बरामद केलक आई ।
मुजफ्फरपुरक जोनल आईजी "सुनील कुमार" कहलैथ कि पूर्व मेयर "समीर कुमार" केँ हत्याक जांचक लेल एसएसपी हरप्रीत कौर व सिटी एसपी उपेंद्र नाथ वर्माक नेतृत्व में विशेष टीमक गठन कायल गेल अछि। ई टीम केँ कतेको बिंदु पर जांच करबाक लेल आदेश देल गेल अछि। एही इलाका केँ पुरान शार्प शूटरक चिह्नित करबाक निर्देश देल गेल अछि। एसआईटी केँ गठन कँ एही मामलाक जल्द खुलास क़ाइल जेत ।
#मर्डर # पूर्व मेयर # मुज़फ़्फ़रपुर # मैथिली समाचार


text:
बिहार भाजपा मुख्यालय मे सेहो कोरोनाक इंट्री भ’ चुकल अछि। पार्टी कें प्रदेश संगठन महामंत्री नागेंद्र, महामंत्री देवेश कुमार सहित प्रदेशस्तरीय 5 पदाधिकारी कोरोनाक चपेट मे आबि गेल छथि। आब प्रदेश भाजपा अध्यक्ष संजय जायसवाल सेहो कोरोना संक्रमित भ’ गेल छैथ। संजय जायसवाल केर पत्नी आ मां कें रिपोर्ट सेहो कोरोना पॉजिटिव आयल अछि।
पार्टी कें सूत्र सं मिलल जानकारी कें अनुसार संजय जायसवाल क’ सर्दी खांसी आ हल्का बुखार छलनि। पिछला सप्ताह ओ पार्टी कें क्षेत्रीय बैठक मे शामिल होबय आयल छला। जखन हुनका अधिक परेशानी होबय लगलन त’ ओ जांच करैलथ। ओहिमे हुनकर रिपोर्ट कोरोना पॉजिटिव आयल। एकरा बाद बाकी नेता कें जांच मे एकर खुलासा भेल। आब पार्टी कें कुन नेताक संपर्क कें आबय सं कोरोना भेलै, एकर आधार पर बाकी अपन जांच करैता।
पटना कें दू सिटी एसपी कोरोना संक्रमित, पुलिस मे मचल हड़कंप
कोरोना कें संक्रमण पुलिस कें अधिकारि धरि पसरनाइ शुरू भ’ गेल अछि। मंगलदिन क’ जांच मे पटना कें दू सिटी एसपी कोरोना संक्रमित पायल गेला। ओहिमे सिटी एसपी पूर्वी जितेंद्र कुमार तथा सिटी एसपी वेस्ट अशोक मिश्रा शामिल छैथ। जिला प्रशासन आ सिविल सर्जन केर रिपोर्ट मे एकर पुष्टि कयल गेल अछि। दूनु क’ संक्रमित मिलाक बाद सं पुलिस कें गूट मे हड़कंप मचल अछि। ई दूनु संक्रमित अधिकारि कें संपर्क मे रहल सहकर्मिक सेहो कोरोना जांच कराओल जायत तथा हुनका क्वारंटाइन मे रहय परत।
पटना एम्स मे 5 संक्रमित समेत 10 कें मृत्यु
बिहार कें सबसा बड़का अस्पताल पीएमसीएच कें एकटा डॉक्टर कें कोरोना सं मृत्युक सूचना छल , मुदा आब एक संगे 13टा स्वास्थ्यकर्मि कें संक्रमित होबाक सूचना आबिगेल अछि। अहिमे पीएमसीएच कें ईएनटी आ आई विभाग कें तीन डॉक्टर, दू पुरुष नर्स, माइक्रोबायोलॉजी विभागक एक टेक्नीशियन, एक महिला सफाईकर्मी आ पांच अन्य स्वास्थ्यकर्मी शामिल अछि।


text:
World news
बिहार सं मुंबई पहुंचल जांच अधिकारी पटना SP विनय तिवारी कें...
सुशांत सिंह राजपूत केसके जांच करबाक लेल गेल बिहार पुलिसक अधिकारिक लेल सुराग इकट्ठा करय मे बेसी समस्या भ' रहल अछि । एकर कारण बताओल जा रहल अछि जे मुंबई पुलिस ओहि तरहे सहयोग नहि क' रहल अछि।
Travel guides
Tech
भाजपा केर आरोप, राताराती शव कें ममता सरकार करैए निपत्ता
बंगाल मे कोरोना वायरस कें ल' जमि क' राजनीति भ' रहल अछि. भारतीय जनता पार्टी (बीजेपी) केर राज्य इकाइ ट्विटर पर एकटा वीडियो पोस्ट करैत आरोप लगओलक जे राज्य मे कोरोना सं मरएबला एक आओर व्यक्तिक शव कें रातिक अन्हार मे चोरा-नुका क' अंतिम संस्कार करबाक प्रयास कएल जा रहल अछि आ ई किन्नहु उचित बात नै अछि.
Health
Ryan Seacrest Releases Brand-new Dating Program
TV's greatest bachelor appears to have become a matchmaker also, according to research by the latest buzz in Hollywood. Ryan Seacrest, who's got launched...
Most popular
GetEducated’s Rankings of Using The Internet Colleges Help Ambitious Relationship & Family Therapists Pave...
The brief Version: For nearly twenty years, GetEducated has-been assisting potential students in search of internet based level products make one of the more tough...
पटना केर महावीर मंदिर मे बजरंग बली कें दर्शन लेल करय पड़त ऑनलाइन बुकिंग
केंद्रीय गृह मंत्रालय कें गाइडलाइंस कें मुताबिक बिहार कें लगभग 4500 धार्मिक स्थल 8 जून सं फेर शुरू होयत. 8 जून कें जखन धार्मिक स्थल खुलत त' भक्त कें बीच सामाजिक दूरी कें नियम केर कोन तरीका सं पालन कराओल जाय, एकरा ल' अखन तैयारी शुरू को देल गेल अछि.
क्रेडिट कार्ड लेबय सं पहिने अहाँके जनबाक चाहि ई 5 बात, नै त’ होयत...
नकदी कें जगह पर क्रेडिट कार्ड बहुत उपयोगी साबित होयत अछि। एकर मदद सं यात्रा कें दौरान कैश संगे ल' चलबाक आवश्यकता नै होयत अछि। बीतल किछू वर्ष मे क्रेडिट कार्ड कें चलन तेजी सं बढ़ाल अछि. क्रेडिट कार्ड कें महत्वा क' देखैत, एकर यूजर केर संख्या तेजी सं बढ़ी रहल अछि।
बिहार मे होयत 94000 शिक्षक कें बहाली, D.El.Ed पास अभ्यर्थि कें सेहो मिलत मौका
पिछला साल 94 हजार प्रारंभिक शिक्षक कें बहाली प्रक्रिया शुरू भेल छल। ई प्रक्रिया जुलाई सं शुरू होबय जा रहल अछि। अहिमे आब राष्ट्रीय मुक्त विद्यालयी शिक्षा संस्थान (एनआइओएस) कें 18 महीनाक डीएलएड कोर्स करय वला शिक्षक अभ्यर्थि सब कें सेहो शामिल होबाक मौका मिलत।
Sport news
लिखि भेजै छी भैया||Poonam Mishra||सामा गीत|
पूनम मिश्राक आवाजमे सामा गीत सुनु! नोट अहि गीतके यूट्यूब सँ एम्बेड कयल गेल अछि अर्थात मात्र लिंक शेयर...
अमित शाह बिहार मे करता डिजिटल रैली, तेजस्वी कहलनि- चुनावक चिंता, गरीबक नै –...
केंद्रीय गृह मंत्री अमित शाह अहि साल कें अंत मे प्रस्तावित बिहार विधानसभा चुनावक शंखनाद 9 जून कें बिहार मे डिजिटल रैलीक संग करता. विपक्षी दल आरजेडी शाह केर रैली पर सवाल उठोलनि अछि.
कोरोना मरीज क’ पोस्टल बैलेट सं वोटिंग केर इजाजत, बिहार मे देखल जा सकेत...
कोरोना महामारी कें अहि नाजुक मोड़ पर राजनीति आ चुनाव सेहो बदलल जा रहल अछि. एकर सबसा पहिल असर बिहार मे देखय लेल मिल सकेत अछि, जतय अहि साल कें अक्टूबर आ नवंबर मे विधानसभा चुनाव प्रस्तावित अछि.
पप्पू यादव सरकार पर साधलनि निशाना, कहलनि- खतरा मे दलितक सम्मान
बिहार मे भ्रष्टाचार आ अपराधक राज कायम अछि। भारत सरकारक रिपोर्ट बतओलनि जे देश मे सबसा बेसि अपराध आ रेप केर घटना बिहार मे होयत अछि।
शराबक होम डिलिवरी केर तैयारी में अछि Zomato -WINE HOME DELIVERY
फूड डिलिवरी कंपनी जोमैटो ऑनलाइन ऑर्डर कें द्वारा लोक घर-घर धरि शराब पहुँचेबाक तैयारी क’ रहल अछि. लॉकडाउनक बीच देश मे...
Recipes
BJP Seats List: बिहार विधान सभा चुनाव 2020 कें लेल BJP...
बिहार विधानसभा चुनाव (Bihar Vidhan Sabha Chunav 2020) कें ल' एनडीए मे सीटक बंटवारा भ' गेल। जेडीयू कें खाता मे 122 सीट जखन भाजपा कें 121 सीट भेटल अछि। जदयू (JDU) अपन खाता सं 7 सीट जीतन राम मांझी केर हम पार्टी कें दैत।


text:
— भावेश चौधरी।
‘खरमास” दू शब्द ‘खर ‘आ ‘मास’ सा बनल अई।खर माने ‘गदहा’ आ मास माने ‘महीना’। तै खरमास के ‘गदहमास’ सेहो कहल जाई छै। एकर नामकरण के एकटा प्रसिद्ध कहानी अय।सूर्य देव अपन सातों घोड़ा के रथ पर सवार पूरा ब्रह्मांड के परिक्रमा शुरू केला।बिना कोनो पल के विश्राम केने।सूर्य ता भगवान भेला,लेकिन घोड़ा ठहरल जानवर। अनवरत रुप सा चलैत चलैत थाइक गेला,भूख प्यास सा बेहाल।घोड़ा के थाकल देखि प्रभाकर द्रवित भा गेला। आगू सरोवर लग दू टा गदहा के चरैत देख घोड़ा के खोलि गदहा के रथ में जोइत लेलाथ।। पुनः आगू प्रस्थान केलैथ। लेकिन गदहा कतऊ घोड़ा के परितर का सकई अई? रथ के गति धीमा भा गेलन। येन तेन प्रकारे परिक्रमा पूरा भेल। लेकिन अहिमे एक महीना के समय लाइग गेलन।याह एक महीना के खरमास कहल गेल।। ई क्रम हर सौर वर्ष में होई छै । तै हर साल एक महीना खरमास के निहित।
ज्योतिषशास्त्र के अनुसार,सूर्य देव के धनु राशि में प्रवेश करय के समय सा ला के मकर राशि में प्रवेश करय के समय खरमास भेल।
खगोलशास्त्र अनुसार बारहों राशि के भ्रमण के दौरान जेखन सूर्यदेव बृहस्पति देव के राशि धनु आ मीन में प्रवेश करैत छथि, ओ खरमास कहल गेल।
समस्त्र शास्त्र,ज्ञान आ विज्ञान के निचोड़ ई जे खरमास माने साल के ओ एक महीना जेखन सूर्य के गति धीमा होई छैन।
केवल अपन मिथिले टा में नई अपितु पूरा देश में (किछु दक्षिण प्रांत अपवाद ) खरमास में कोनो शुभ मंगल कार्य नै होई छै। मुंडन, उपनयन,विवाह,दुरागमन,गृह प्रवेश,नया व्यापार आदि वर्जित अई।नया घर, वाहन, आभूषण आदि के क्रय विक्रय सेहो निषेध।लेकिन अहि समय काल में श्राद्ध कर्म, अन्नपराशन, सामान्य पूजा पाठ,दान आदि अत्यंत लाभदायक।गरीब और जरूरतमंद के यथाशक्ति दान करै सा देवता पितर प्रसन्न होई छथि। कतो कतो खेनाई में मूंग दाल, तील, जौ सेहो वर्जित।
खरमास काल में कोनो मांगलिक काज नई करेबाक पाछू वैज्ञानिक आधार सेहो।तमाम ग्रह में केवल सूर्य आ वृहस्पति एहन छइथ जिनकर केंद्र द्रव्य रूप में होई छैन ,बाकी सब के ठोस। दुनु ग्रह हाइड्रोजन आ हीलियम सा बनल। दुनू ग्रह के एक संगे जमाव के कारण पृथ्वी पर सौर चुम्बकीय किरण बहुत बेसी मात्रा में पहुंचा लगैत अई। अहि सा मानसिक तनाव,अवसाद आ बीमारी के बढ़ोत्तरी होई छै। ताहि द्वारे अहि समय के खरमास संज्ञा आ सिंहस्थ दोष देल गेल।
हमर व्यक्तीगत राय जे अपन सबहक पुरातन लोग के गणना,तकनीक आ ज्ञान एखन के बैज्ञानिक लोकनि सा बेसी उन्नत। हुंकर बनाओल सब मान्यता के पाछु किछु ठोस आधार रहैत छेलन।आब आधुनिक विज्ञान सेहो सहमत भा रहल अय।खरमास एकर बढ़िया उदाहरण।कतेक के सही कारण पता चलल आ कतेको एखनों अबूझ पहेली।
जय मिथिला, जय मैथिली।।


text:
एखन तुरन्त नेपाली एफएम द्वारा प्रसारित समाचार सँ ज्ञात भेल अछि जे काठमान्डु सँ सटल ललितपुर क्षेत्र मे हैजा (रद्द-दस्त) सन खतरनाक महामारी रोग पसरय लागल अछि। आइ भिनसरे ई समाचार मैथिली जिन्दाबाद द्वारा देल गेल छल जे काठमान्डुक किछु मुख्य केन्द्रकेर अलावा अन्य क्षेत्र मे स्थानीय प्रशासन व अन्य विदेशी राहत प्रदानकर्ता टोली बीच समुचित समन्वयक अभाव मे राहत कार्य नहि कैल जा रहल अछि… विभिन्न ठाम खसल मकान आदि मे फँसल लोक केँ निकालबाक कोनो टा प्रयास तक शुरु नहि कैल गेल अछि, कतेको ठाम सँ दुर्गन्ध अबैत अछि, लोक जहतर-पहतर पैखाना आदि कय रहल अछि, पिबय योग्य जलक इन्तजाम सेहो नहि अछि, बच्चा लेल पौष्टिक दूध आदिक कोनो इन्तजाम नहि, दोकान आदि सेहो बन्द, पूर्ण रूप सँ भय आ त्रासक बीच फँसल मानव जीवन कोनाहू ओतय सँ पलायन कय अपन जान बचेबाक फेराक मे अछि…. मुदा ताहू लेल कोनो संचार सुविधा नहि छैक। पैघ सँ पैघ लोक आ छोट सँ छोट लोक, सब एक्कहि ठाम मानू मृत्युकेर इन्तजार मे त्राहिमाम् कय रहल हो। विडंबना जे टेलिविजन व मिडिया द्वारा देश-विदेशक राहतकार्यक ढिंढोरा पीटल जा रहल अछि, मुदा यथार्थ मे भुक्तभोगीकेँ कोनो तरहक सुविधा हाल धरि नहि पहुँचि सकल अछि।
एखनहि मैथिली साहित्य तथा रेडियो संचारकेर पुरोधा धीरेन्द्र प्रेमर्षि संग मैथिली जिन्दाबाद केर बात मे ई स्पष्ट भेल जे घटनाक लगभग ३६ घंटा बितलाक बादो कोनो खोज-खबैड़ लेनिहारक अता-पता नहि अछि। न कोनो स्थानीय प्रशासन, न कोनो विदेशी राहत टोली… आम जनता डर आ त्रास सँ जेना-तेना अपन जान बचेबाक लेल यत्न कय रहल अछि। नेपाल सरकार केँ अपन जनताक जान प्रति एहेन निर्मोह व्यवहार दुखद अछि। जाबत नेपाल सरकारक स्थानीय प्रशासन स्वयं आगाँ नहि आओत, भले विदेशी राहत या बचाव कार्य कोना तिव्रता पाबि सकैत अछि। एम्हर भारतीय राहत टोली केर चर्चा भारतीय मिडिया मे ऊफान पर अछि, नेपाली मिडिया सेहो भारतीय राहत कार्यक जमिकय प्रशंसा कय रहल अछि। कतेको रास तस्वीर मे भारतीय वायूसेनाक जवान सबकेँ पहाड़क भीतर प्रवेशकय गाम-गाम सँ बच्चा, महिला, वृद्ध, जवान आदि केँ जान जोगेबाक निमित्त हेलिकाप्टर सेवा दैत देखल जा सकैत अछि। लेकिन काठमांडु आ आसपास जतय सघन जनसंख्याक वास अछि ताहि ठाम समुचित मेडिकल कैम्प, राहत कैम्प, स्वयंसेवा आदि नहि प्रदान कय सकबाक कमजोरी साफ देखल जा सकैत अछि। एतबा नहि, स्थानीय जनतामे इहो आक्रोश अछि जे भारतीय राहतकर्मी खाली भारतीय नागरिक केँ काठमांडु सँ सुरक्षित बाहर निकालबाक लेल प्रयोग कैल जा रहल अछि। एहि सँ स्थानीय लोक केँ कोनो खास लाभ नहि भेट रहल अछि। एहि तरहक आरोप लगबैत एक पीड़ित मैथिली जिन्दाबाद सँ शिकायत केला जे भारतीय राजदूतावास द्वारा उपलब्ध कराओल गेल दुनू हेल्पलाइन बेकाजक अछि। एकटा स्वीच अफ बता रहल अछि तऽ दोसर नंबर गलत शो कय रहल अछि। तखन नहि जानि हमरा सबकेँ आशा पर भारतीय मददि कोना भेटत आ कोना जान बचत – शिकायतकर्ता अपन आक्रोश रखलैन।
एम्हर कतेको रास निजी संस्थान सब सेहो खाद्य पदार्थ आ पानिक इन्तजाम कयने छथि, मुदा संचारक समुचित साधन नहि रहबाक कारणे पीड़ितजन धरि कोना पहुँचय ई प्रश्न मुँह बौने ठाढ अछि। भारत सँ आरो कतेको मैथिल युवा सब स्वयंसेवा देबाक लेल तत्पर छथि, लेकिन काठमांडु कोना पहुँचल जाय एहि पर प्रश्न ठाढ अछि। ओना रिपोर्ट अछि जे आइ सँ काठमांडु आ पूर्व (विराटनगर, राजविराज, काकडभिट्टा, आदि) सड़क आ वायू मार्ग सँ जुड़ि गेल अछि।


text:
जीवनक एक अति महत्वपूर्ण सूत्र केर व्याख्या
जीवनक ई सूत्र थिक हमर एक प्रिय भजन अछि 'सीताराम सीताराम सीताराम सीताराम - यह नाम बनाया प्रथम पूज्य गणपति जी को पल मे' -...
संस्कार केर मुख्य स्रोत आ मौलिकता पर हमर विचार
विचार - प्रवीण नारायण चौधरी संस्कार हमर पिता अपन उत्तरार्ध जीवन मे समाजक बच्चा सब केँ पढ़ेनाय, होमियोपैथिक दबाइ के किताब पढ़ि डाक्टरी सिखने रहबाक कारण डाक्टर...
मनन करय योग्य किछु बात
विचार - वन्दना चौधरी मनन करै योग्य किछ बात 🙏 आय हम भोरे भोर अपन घर के सोचलौं किछ विशेष सफाई करै छी, कियैक त किछु दिन...
मातृभाषा मैथिली आ हमर लेखन रुचि
लेख - वन्दना चौधरी मैथिली भाषा के शिक्षा उत्तरप्रदेश के काशी स्थित कोनो विद्यालय में प्राप्त करबाक अवसर उपलब्ध नहि छल। लेकिन हिन्दी लेखन में प्रारंभिक...
महिलाक सम्मान मे पागक स्थान पर चुनरी-खोंइछ आदिक प्रयोग हो
स्त्रीक माथ पर सम्मानक प्रतीक 'पाग' - कहीं समलैंगिकता केर प्रोत्साहन त नहि? (विचार, प्रवीण नारायण चौधरी) आदरणीय स्त्री समाज हमर बातक अर्थ उल्टा नहि लगबथि,...
मिथिला मे रोजगारक पैघ अवसरः विज्ञापन एजेन्सी
विचार - प्रवीण नारायण चौधरी विज्ञापन सँ जुड़ल उद्यम आ रोजगारक अवसर हिन्दी भाषाक एकटा बहुत पोपुलर कहिनी छैक - 'दिखता है सो बिकता है'। यथार्थो यैह...
मैथिली मे बनय कार्टून फिल्म
विचार - प्रवीण नारायण चौधरी बहुत जरूरी काज - मैथिली मे कार्टून कैरेक्टर आधारित फिल्म धारावाहिक के निर्माण आ प्रदर्शन मिथिला ब्वाइज द्वारा मैथिली मे नीक-नीक कार्टून...
लव मैरिज कियै बढि गेल – दहेज लेबाक दुष्परिणाम एहि लोक सँ परलोक धरि...
विचार - प्रवीण नारायण चौधरी स्वर्णलता दीदीक समाद आइ मैसेन्जर चेक करबाक क्रम मे भोरे-भोर जे सन्देश देखलहुँ ताहि पर केन्द्रित छी। स्वर्णलता दीदी लिखली अछि, "आइ...
हाइ के जवाब बाइ?
'हाइ' के जवाब 'बाइ' (निजी विचार) - प्रवीण नारायण चौधरी सच बात ई छैक जे हमरो कियो 'हाइ' कहिते ओकरा तुरन्त हम 'बाइ' कहि देल करी,...
युवा आ दहेज मुक्त मिथिला
युवा ओना त युवा केँ परिभाषित करबाक पहिल आधार उमेर मात्र होइत छैक, मुदा उमेरक अधिकतम सीमा सेहो भिन्न-भिन्न हेबाक कारण युवा कहेबाक दोसर...


text:
अपन मातृभाषा केर महत्व की?
मातृभाषा पर बहुत रास लेख अछि। हमर आग्रह जे एक बेर आर्ट अफ लिविंग श्री-श्री रविशंकर संग वार्ता पर आधारित एहि लेख केँ जरूर पढू। लिंकः https://www.artofliving.org/in-hi/wisdom/why-is-it-important-to-learn-mother-tongue
मातृभाषा सँ लोक केँ जे पहिचान भेटैत अछि वास्तव मे वैह आत्मसम्मान सेहो प्रदान करैत अछि। लेकिन दुर्भाग्य सँ आइ मिथिला जेहेन विशिष्ट सभ्यताक निवासी मे अपनहि मैथिली सँ दूरी बढि रहल अछि, आर ओ नेपाल मे नेपाली भाषा आ हिन्दुस्तान मे हिन्दी भाषा के पाछू जोरदार ढंग सँ भागि रहल अछि।
एहि सँ ओ स्वयं केँ प्रथम दर्जाक नागरिक सँ दोसर दर्जाक नागरिक बना लैत अछि। जीवन भरि ओ दोसरहि केर भाषा मे सम्मान लेल ओहिना दौड़ैत रहैत अछि जेना मरुभूमि मे मृग (हरिन) प्यास मेटाबय लेल दूर रेत (बाउल) मे पानि के भ्रम बुझि दौड़ैत अछि, मुदा पानि नहि भेटि पबैत छैक आ ओ फेर ओतय सँ किछु दूर पर ओहिना पानि देखैत आ दौड़ैत अछि, एहि तरहें ओकरा प्यास सँ कंठ जरैत रहैत छैक, अन्त मे ओकर दुखद अन्त भऽ जाइत छैक। बिल्कुल तहिना होइत छैक अपन मातृभाषा छोड़ि आनक भाषा मे सुख-चैन केर ताकब!
उदाहरण हम-अहाँ अपन चारूकात ओहेन लोक केँ जरूर देखी जे पहिने त सऽखे अपन बच्चा केँ अपन भाषा सँ दूर करैत अछि, आर जखनहि ओ बच्चा पैघ भऽ जाइछ त ओकरा अपन भाषाक लोकगीत आ अपन भेषभूषा आ संस्कृति-पहिचान सँ इतर आन भाषाभाषीक भेषभूषा-संस्कार मे जेबाक मोन होइत छैक, जतय ओकरा स्वीकार करबाक कोनो मनसाय नहि रहैछ आ ओकरा एहि तरहें ‘दोसर दर्जा’ के नागरिक मानि अवहेलित अवस्था मे रहय पड़ैत छैक।
आब ओहेन लोक नहिये अपन घर-वापसी कय पबैत अछि आ नहिये आन भाषा-भेष मे ओकरा स्वीकृति भेटि पबैत छैक, ओ बिल्कुल प्यासल हरिन जेकाँ दुखद अन्त केँ प्राप्त करैत अछि।
अतः समय सँ चेतू आ अपन मातृभाषा – जे भाषा जन्मकाल सँ अपन माय व परिवेश सँ प्राप्त करैत छी, जाहि मे अपनत्व भेटैत अछि, अपनापन रहैत अछि, ताउम्र ओहि मे रहैत अपन सभ्यता केँ आगू बढेबाक अचि, ओकरा जरूर सम्मान करू।
शिक्षा सेहो वैह उपयोगी होइछ जेकर शुरुआत मातृभाषा मे होइत छैक। शहर आ गाम के बीच मे भाषा-भेष-भूषण लेल हीनताबोध केँ रोकू, एकरा जानि-बुझिकय बढेनिहार केँ बहिष्कार करू।
विदित हो जे हर देश के संविधान आ सरकार सदिखन ‘मातृभाषा’ मे शिक्षा प्राप्ति लेल मौलिक अधिकार प्रदान करैत छैक। नेपालहु मे बहुतो वर्ष धरि एकल भाषा के विपरीत आ प्रतिकूल अवस्था रहितो, पछाति काल मे सभक मातृभाषा केँ राष्ट्रीय भाषा होयबाक सम्मान देल गेलैक अछि आर स्थानीय पाठ्यक्रम मे कम सँ कम मातृभाषाक पढाई, अपन निजता (स्थानीयता) केर सम्बन्ध मे बच्चा-बच्चा केँ पढ़बाक अवसर भेटैक ताहि लेल हरेक गाउंपालिका, नगरपालिका, जिला, निजी विद्यालय आदि सब केँ अनिवार्य रूप सँ स्थानीय पाठ्यक्रम लागू करबाक लेल निर्देशन देल गेल छैक। अपन-अपन विद्यालय मे, सम्बन्धित निकाय मे एहि बात लेल सब कियो सजग होउ आ बाल-बच्चाक सर्वाङ्गीण विकास केर स्थिति मजबूत करू।
हरिः हरः!!


text:
राजकमल चौधरी स्मृति उत्सव – सहरसा मे आदरणीय विजय महापात्रा भाइसाहेबक हाथ सँ अमित भाइ संग राखल प्रिय मनोज शाण्डिल्य जी केर नव प्रकाशित मैथिली पोथी – ‘सुरुजक छाहरि मे’ प्राप्त भेल छल।
सतत प्रगतिशील अभियानक क्रम मे पोथी केँ पढब एकटा पैघ चुनौतीपूर्ण कार्य होइत छैक। तथापि जे नियारि लेब आ संकल्पित होयब तऽ पूजनोत्सव जेकाँ आनन्ददायक सेहो होइत छैक। आइ सहरसाक गठरी खोलिकय ओहि मे सँ सुरुजक छाहरि मे १ प्रति जे हमरा नाम सँ सप्रेम भेंटक सुन्दर स्मरणीय लेखकीय सहित अछि, देसिल बयना – हैदराबादक स्मारिका (२ प्रति), राजकमल (डा. देवेन्द्र झा) २ प्रति, अरुणाभ सौरभक नवतुरिया आ एतबे टा नहि सहित साहित्य सरोकार द्वारा प्रकाशित स्मारिका आदि निकालिकय मनोज भाइक पोथी मे प्रवेश करबाक प्रयास केलहुँ अछि।
प्रकाशक ‘मैथिली लोक रंगक ‘मैलोरंग प्रकाशन’ आ प्रकाशक केर नोट प्रकाश झा द्वारा पढि मोन आनन्दित भेल। तदोपरान्त मनोज भाइ द्वारा देल गेल साहित्य यात्राक संस्मरण एहि प्रकाशित पोथीक मूल स्तम्भ रूप मे हृदयकेँ प्रकाशित केलक। मैथिली साहित्यक प्रकाश अधिकांशत: स्रष्टा केँ एनाही स्वस्फूर्त प्रकाश सँ प्रकाशित करैत अछि। ताहि हेतु कहल जाइत छैक, मैथिली केँ कार्यकर्ता बनाबय नहि पड़ैत छैक, ई अपने आप बनि जाइत छैक।
‘उलहन’ सँ शुरु ‘फगुआ’क रंग सँ नहबैत ‘गिद्ध’आदिक नजरि पर दर्शन ‘शब्दजाल’क मार्फत प्रकट करैत ‘सप्पत’ दैत ‘गंगास्नान’क लाभ दैत ‘सर्जक’ मनोज भाइ जाहि तरहें कविक अन्तर्मन सँ पाठक केँ बन्हबाक प्रयास केलनि अछि से विषय सूची मे प्रवेश सँ प्रवीण केँ प्रभावित केलक अछि। आगाँ आरो पढब, आरो लिखब… पढबैक तखनहि लिखियो पेबैक। मैथिली साहित्य मे लेखन संस्कृति ओना पुराने छैक, मुदा पठन संस्कृति मे आयल कमी केँ ई पुस्तक आ प्रकाशक केर भावना सँ बेसी लाभ पहुँचैक यैह हमहुँ प्रयास करब।


text:
कविश्वर चन्दा झा केर जन्म २० जनबरी १८३१ ई. केँ भेल छलन्हि। आधुनिक मैथिली कविताक आरम्भ सेहो हुनकहि सँ भेल मानल जाएछ। पुरुष परीक्षाक अनुवादक संग अनेक पोथी हुनका द्वारा लिखल गेल। हिनकर पूरा नाम चन्द्रनाथ झा छलन्हि। मूलग्राम पिण्डारुच (दरिभंगा जिला) केर तथा मड़रय रजौरा मूलक काश्यप गोत्रीय मैथिल ब्राह्मण छलाह कविश्वर चन्दा झा। हिनक मातृक बड़गाँव (सहरसा जिला) मे आर हिनकर मातामहक नाम पं. गिरिवर नारायण झा छलन्हि। कविवर केर जन्म अपन मातृके मे भेल छलन्हि, पारंभिक जीवनक किछु समय अपन गाम पिण्डारुच मे बितौलनि, परञ्च अपन जीवनक उत्तरार्ध ठाढी गाम जतय आइयो हिनकर विभिन्न कृतिक चर्चा तऽ अछिये, गाम मे भव्य स्मारक स्थल सेहो निर्माण कैल गेल अछि। ई महाराजा लक्ष्मीश्वर सिंह तथा महाराजा रामेश्वर सिंह केर दरबारक सम्माननीय पण्डित सेहो छलाह। हिनक मृत्यु १४ दिसम्बर १९०७ ई. वाराणसी मे भेल छलन्हि। मैथिली भाषा ओ साहित्य क्षेत्र मे महाकवि विद्यापतिक बाद हिनकहि नाम लेल जाएत छन्हि, ताहि सँ हिनकहि मैथिली केँ आधुनिक युग मे स्थापित करयवला स्रष्टाक रूप मे गानल जाएछ, आर एहि तरहें एकटा युगपुरुषक रूप मे ई प्रसिद्धि पौलनि।
चन्दा झा जयन्ति २० जनबरी केँ झंझारपुर मे
मधुबनी, जनबरी १६, २०१६. मैथिली जिन्दाबाद!!
मिथिला भाषा रामायण केर प्रसिद्ध रचयिता कविश्वर चन्दा झा केर जन्म जयन्ति समारोह आगामी २० जनबरी केँ झंझारपुर मे मनेबाक निर्णय लेल गेल अछि। एहि कार्यक्रमक संयोजन मलय नाथ मंडन द्वारा कैल जेबाक समाचार भेटल अछि।मधुबनीक भूमि पर विगत किछु समय सँ साहित्यिक क्रान्ति केँ पूरजोर ढंग सँ आगू कएनिहार स्रष्टा-साहित्यकार अजित आजाद ई जानकारी दैत कहलनि अछि जे मैथिली साहित्य जगत् मे मधुबनीक योगदान अविस्मरणीय अछि, युगपुरुष सेहो मानल जायवला कविश्वर चन्दा झा अपन अनमोल योगदान सँ मैथिली भाषा केँ एकटा संस्थापक कहाएत छथि। हालहि संपन्न डा. जार्ज अब्राहम ग्रियर्सन जयन्ति दिवस पर ई चर्चा बेर-बेर अबैत छल जे डा. ग्रियर्सन मैथिली भाषा-साहित्य-व्याकरणक संग एहि ठामक जीवनशैली आदि पर जे शोध केने छलाह, ताहि मे पर्यन्त कविश्वर चन्दा झा केर सहयोग महत्वपूर्ण छल। संगहि, मैथिली जगत् मे विद्यापति समान महाकविक स्मृति जाहि उत्साह सँ कैल जाएछ, किछु तहिना आरो विभूति लोकनि केर स्मृति मे करब वर्तमान समयक मांग अछि। एहि सब दृष्टिकोण सँ मधुबनीक साहित्य जगत् द्वारा सामूहिक जिम्मेवारीक संग ई आयोजन मलय नाथ मंडन केर संयोजन मे होयबाक निर्णय लेल गेल अछि।


text:
पटना: बिहारक चर्चित सृजन घोटाला में उप मुख्यमंत्री "सुशील कुमार मोदी" केर चचेरी बहिन "रेखा मोदी" केर घर पर आयकर विभाग छापा मारलक के । आयकर विभागक टीम पटनाक अलावा भागलपुर, पूर्णिया, दिल्ली और मुंबई में सेहो छापामारी केलकै। भागलपुर में जाही दुकान और नम्हर प्रतिष्ठान पर छापामारी चैल रहल अछि, ओहिमे बिग शाप, फ़ैशन प्लेनेट, पुरुषम, फैशन प्वाइंट, प्रगति, रिवॉक और स्पाइकर केर शो रूम शामिल अछि। इनकर सबहक मालिक केर घर पर सेहो आयकर विभागक टीम पहुंचल अछि।
अपनेक जनतव द दी जे सृजन घोटाला में नेता प्रतिपक्षक तेजस्वी प्रसाद यादव पहिले सँ मोदी परिवार पर आरोप लगा चुकल छैथ। जून मास में तेजस्वी यादव आरोप लगेने छेलैथ कि एही घोटाला में उप मुख्यमंत्री केर रिश्तेदार शामिल अछि। ओ इहो आरोप लगेने छेलैथ कि मुख्यमंत्री केर एही बातक जानकारी छल।
तेजस्वी जून मास में ट्विटर पर सृजन सहकारी समितिक के बैंक खाताक विस्तृत विवरण राखैत दावा केने छल जे की सुशील मोदीक रिश्तेदार रेखा मोदी और उर्वशी मोदी केर बैंक खाता में सेहो सृजन घोटालाक पैसा डालल गेल अछि।
#छापेमारी #सृजन घोटाला #रेखा मोदी # मैथिली समाचार


text:
— रिंकू झा
शिव आर शक्ति एक दोसर स ओहि तरहे युक्त छैथ, जेना सूर्य आर ओकर प्रकाश, दूध आर ओकर सफेदी, अग्नि आर ताप । शिव में ” ई” कारे शक्ति स्वरूप छैथ। शिव स “ई,” कार निकाली देला स केवल शव रही जाय छै, शव में कोनो प्राण नै होई छै।
शास्त्र के अनुसार बिना शक्ति के सहायता स शिव के साक्षातकार नई होई छै।अहि द्वारे शिव आर शक्ति के उपासना साथ _साथ होई छै। शिव के अर्धनारीश्वर रूप ऐकर प्रत्यक्ष प्रमाण छै।
ओना त भारत भूमि पर बहुत मुनि महात्मा जनम लेने छैथ जे अपन _अपन प्रभाव प्रदर्शित केने छेथ।
मुदा मिथिला बासी के भक्ति के बाते अलगए छै।
मिथिला में शिव आर शक्ति दूनू के पूजा समान रूप स होई छै, कहल जाय छै की जाहि ठान शिव रहई छैथ ताहि ठान शक्ति जरूर उपस्थित रहे छैथ। संसार में संतुलन बना क राखय के लेल शिव आर शक्ति दूनु के साथ भेणाय बहुत जरूरी छै।
मिथिला में ओना त सब घर में पुरुष सब मैटक शिवलिंग बना हुंनकर पूजा नित्य करै छैथ, मुदा अखार मास आर सावन में कीछ बेसीये प्रभाव प्रदर्शित हेत । कहल जाय छै की शिव के भक्ति के प्रमाण मिथिला के प्रसिद्ध व्यक्ति कवि कोकिल विद्यापति जी स भेटल अछी, विद्यापति जी के शिव के प्रति एतेक भक्ति रहैण की हुनकर निश्छल भक्ति के आगा मजबूर भ क आराध्यदेब स्वैंज्ञ अपन भक्त के पास एबी गेल रहथींन। आर हुनकर गीत सुनि नाचय लागाई छलखिन, विद्यापति जी के भक्ति देखी शिव उगना नामक नौकर बनी हुनकर सेवा करै छलखींन।
मिथिला में ते महादेव के मंदिर बहुत भेटत जेना कपिलेश्वर स्थान , बीदेश्वर बाबा , कुशेश्वर बाबा ,उगना महादेव आदि
त एत शक्ति त रहबे करथींन, कहावत छै की मिथिला में मां शक्ति स्वंग एबी क बास करै छैथ उदाहरण में मां सीता के ल लिय। मिथिला देवी उपासना के लेल प्रसिद्ध छै कोनो घर एहन नई भेटत जत गोसाऊंन नई छै,सब घर में भगवती पूजा महिला लोकनि करै छैथ, समय विशेष पर सिंदूरहार देल जाय छै, पातैर परए छै, समस्त मिथिला में देवी पूजा बहुत धूम धाम स मनेल जाए या। अहि ठान एक स एक शक्ति पीठ छै। जेना उच्चैठ भगवती , श्यामा माई मंदिर, नवादा भगवती, शेकरा भगवती, आदि
संदर्भ में येह कहब की मिथिला में शिव आर शक्ति दूनू के समान अराधक छैथ कारण एक दोसर के बिना निरथर्क छै, शिव आर शक्ति रिंकु झा


text:
थारु टेलिभिजनके परिक्षण प्रसारण सुरु
पहुरा समाचारदाता
धनगढी, २९ । सुदूरपश्चिम प्रदेशके कैलालीमे आजसे थारु टेलिभिजनके परिक्षण प्रशारण सुरु हुइल बा ।
धनगढीमे केन्द्रीय कार्यालय रहल थारु टेलिभिजनके आजसे परिक्षण प्रशारण सुरु हुइल थारु टेलिभिजन प्रालिके अध्यक्ष पोखम चौधरी बटैलै । थारु टेलिभिजनके परिक्षण प्रशारण सुरु करली उहाँ कहलै, ‘अब्बे थारु सांस्कृतिक गीतसंगित केल प्रशारण हुइटी बा, मने हाली थारु समाचार, राजनितिक बहस, थारु सांस्कृतिक कार्यक्रम, थारु प्रतिभा प्रशारण हुई । थारु टेलिभिजन १९१ नम्बर च्यानलमे अइटी रहल उहाँ कहलै ।
‘शान्ति, सदभाव ओ पहिचान’ के लाग थारु टेलिभिजन संचालन करल अध्यक्ष चौधरी बटैलै । यी टेलिभिजन भाइनेट ओ नेटटिभिमे चाहे जहाँसेफे हेरे मिल्ना व्यवस्था रहल उहाँ जनैलै । थारु भाषक टेलिभिजन नेपालमे पहिल रहल उहाँ बटैलै ।
सम्बन्धित समाचार
थारु टेलिभिजनके सल्लाहकार समिति गठन


text:
बिस्फी में आईटीआई कॉलेज खुलत. बिस्फी के नई जानय छ ? बिस्फी अपन मैथिली के महिकवि विद्यापतिजीक जन्मस्थान अछि. मैथिली के आई जे ई स्थान दुनिया भर में मिलल अई ओहि में सभसं बेसि योगदान विद्यापतिजी के छैन. बिस्फी मधुबनी जिला में पड़य छै... कवि कोकिल विद्यापति जी कहने छथिन्ह देसिल बयना सबजन मिट्ठा...यानी अपन भाषा...बोली सभ सं मधुर होइछ. आओर आब हुनकर गाम बिस्फी में आईटीआई खुलत ई बड़ खुशी के बात अछि. बिस्फी हमर गाम सं कनिए दूर अछि... कई बेर जाई के मौका मिलल अछि. मुदा हुनकर डीह उपेक्षित परल अछि. चलु देर सं सही आखिरकार सरकार के नींद त खुलल.
असल में बिस्फी में एहि बुध आ गुरुवार दिन विद्यापति स्मृति पर्व समारोह मनायल गेल... सांस्कृतिक कार्यक्रम भेल... नेता सभ अयलाह... भाषणबाजी भेल... मुदा एकटा नीक बात ई भेल जे मुख्यमंत्री नीतीश कुमार सेहो अयलाह... आओर अयलाह पर एहिठामक हालत देखि दुखि भेलाह . ओ कहलथिन्ह जे विद्यापति डीह के पर्यटक स्थल बनाबय लेल हर संभव प्रयास कएल जाइत. ओ कहलथिन्ह जे हम एहि पवित्र भूमि के नमन करय छी जतय कि विद्यापति जैसन महाकवि के जन्म भेल छलन्हि. अहि अवसर पर ओ सभ जाति... धर्म के लोक के हर साल विद्यापति पर्व समारोह खुब उत्साह सं मनाबय के लेल कहलथिन्ह.
अपन भाषण में मुख्यमंत्रीजी ई घोषणा कयलथिन्ह जे बिस्फी में जल्दीए आईटीआई खुलत.. एकर साथ ओ एहि ठाम विद्युत उपकेन्द्र सेहो खोलबाक बात कहलथिन्ह. विद्यापति स्मृति पर्व समारोह में मुख्यमंत्री के संग उप मुख्यमंत्री सुशील कुमार मोदी, पूर्व केंद्रीय मंत्री डा सीपी ठाकुर, हुकुमदेव नारायण यादव सेहो आयल छलाह. ठाकुर जी कहलथिन्ह जे ओ सभ मिलि कए मिथिलांचल आओर मैथिली के विकास के लेल प्रयाल कए रहल छथि.
ओना एकटा बात आओर छै जे बिहार के नौ जिला में जल्दीए पॉलिटेक्निक कॉलेज खुलत...ई कॉलेज मधुबनी... सीतामढ़ी... शिवहर... मधेपुरा... अररिया... सुपौल... कटिहार... पूर्वी चम्पारण आओर पश्चिमी चम्पारण जिला में खुलत. अखन बिहार में तेरह टा पॉलिटेक्निक कॉलेज अछि


text:
नवका- पुरनका लेख सर्च करु...
अन्तर्राष्ट्रीय मैथिली कवि सम्मेलन संपन्न
विराटनगर मे आयोजित एक दिवसीय अन्तर्राष्ट्रीय कवि सम्मेलन- २०१५ समारोहपूर्वक संपन्न कैल गेल. एहि सम्मेलन मे मैथिली भाषा ओ मिथिला संस्कृतिक कवि एवं अभियानी लोकनीक ४ पीढीक प्रत्यक्ष सहभागिता देखल गेल.
खुल्ला आमंत्रण मे आयोजित एहि कार्यक्रम मे भारत ओ नेपाल सँ करीब १३० मैथिली कवि तथा ५० केर आसपास अभियानी लोकनिक उपस्थिति छल.
नेपालक काठमांडु, रौतहट, जनकपुर, लहान, राजविराज, विराटनगर आदि सँ अनेको
कवि लोकनिक सहभागिता रहल, तहिना भारतक सहरसा, दरभंगा, मधुबनी, राँची, पुर्णिया, दिल्ली, कानपुर, कोलकाता, अररिया सँ सहभागी भेला.
कार्यक्रमक सीधा प्रसारण लाइव स्ट्रीमिंग द्वारा यूट्युब, स्काइप, जूम तथा मैथिली जिन्दाबाद केर वेब पेज सँ कैल गेल छल. अन्य देश यथा सउदी अरब, कतार आ भारतक विभिन्न भाग सँ स्रष्टा लोकनिक अनलाइन प्रस्तुति सेहो कैल गेल छल. एहि कार्यक्रमक देखबाक ओ सुनबाक आनन्द इन्टरनेट द्वारा प्राप्त केलनि.
ज्ञात हो जे मैथिली भाषा मे स्रष्टा केवल आरक्षित जाति या वर्ग धरि नहि अछि आ अपन मातृभाषा सँ प्रेम हरेक मैथिलीभाषी मे बरोबरि अछि- एहि बात लेल ई समारोह- अन्तर्राष्ट्रीय मैथिली सम्मेलन 'स्वत: प्रमाणम् परत: प्रमाणम्' बनि संसारक समक्ष एकटा अनुपम उदाहरण प्रस्तुत केलक. केकरो मातृभाषा पर कदापि कोनो एक जाति भले ओ कतबो उच्च-बौद्धिक स्तरक कियैक नहि मानल जाय तेकर निजी वा आरक्षित भाषा नहि बनि सकैत अछि ई बात काल्हिक मैथिलीभाषी स्रष्टाक सर्वजातीय महाकुम्भ द्वारा पुन: स्थापित भेल.
प्राज्ञ रमेश रंजन, प्रज्ञा परिषद् सदस्य, नेपाल संगीत तथा नाट्य प्रज्ञा प्रतिष्ठान, काठमांडु तथा सुप्रसिद्ध मैथिली गीतकार सियाराम झा सरस केर संयुक्त प्रमुख आतिथ्य तथा मैथिली सेवा समितिक अध्यक्षा डा. एस. एन. झा केर अध्यक्षता मे संपन्न एहि समारोहक प्रथम सत्र मे 'मैथिलीक वर्तमान अवस्था - राज्यक योगदान आ उपेक्षा' विषय पर केन्द्रित रहल. एहि सत्र मे लगभग ६५ वक्ता द्वारा विचार प्रस्तुति करैत ई स्पष्ट कैल गेल जे राज्य पर निर्भरता मैथिली भाषा लेल खतरनाक सिद्ध होयत, तैँ अखण्ड सनातनी सिद्धान्त अनुसार एहि भाषाकेँ सुरक्षित आ संवर्धित रखबाक लेल 'स्वयंसेवा आ स्वसंरक्षण'क सिद्धान्त मात्र कारगर होयत.
दोसर सत्र मे देश-विदेश सँ पधारल कविक सहभागिता संग मुदा समयक चाप मे कवि-गोष्ठी केर आयोजन कैल गेल छल. एहि सत्रक अध्यक्षता सहरसा सँ आयल मैथिली कवि शिरोमणि अरविन्द मिश्र निरज कएलनि आ हुनकहि सुपुत्री मैथिलीक सुप्रसिद्ध युवा-पीढीक कवियित्री श्वाती साकम्भरीक सुन्दर सनक प्रस्तुतिक संग शुरु भेल छल. सभ कविक सहभागिता करेबाक प्रयास करितो दरभंगा, सहरसा, काठमांडु आ राँचीक वरिष्ठ कवि लोकनिक प्रस्तुति नहि करायल जा सकल. युवा पीढी लेल खास प्राथमिकता देबाक आ सब केँ समेटबाक सिद्धान्त पर आयोजित एहि कार्यक्रम मे बेसी रास सहभागिता युवा-युवती केँ देल गेल.
दरभंगा सँ आयल सुप्रसिद्ध हास्य कवि जय प्रकाश जनक द्वारा करीब ४ महत्त्वपूर्ण प्रस्तुति दैत उपस्थित दर्शक केँ बेर-बेर हँसबाक लेल मजबूर कैल गेल. ताहि समय कार्यक्रमक विशिष्ट अतिथि भारतीय राजदूतावासक विराटनगर कैम्प अफिसकेर प्रमुख श्री पी के चालिया कार्यक्रम मे उपस्थित भऽ चुकल छलाह, ओहो जनकक कविता सुनि भरपुर आनन्द उठौलनि. तहिना बहुभाषिक कवि-गोष्ठी सेहो नाममात्र लेल कैल जा सकल, जाहि मे एक नेपाली भाषाक कविता अनेको सम्मान सँ सम्मानित विभूति श्री सुमन पोखरेल द्वारा आ तहिना उर्दूक मशहूर शायर अलानीन मियाँ बेचैन केर गजल आ शेरो-शायरी उर्दू मे प्रस्तुत कैल गेल छल.
भागलपुर आ पटना विश्वविद्यालयक संग मिथिला विश्वविद्यालय सँ शोधार्थी छात्र लोकनिक नीक उपस्थिति एहि सत्र मे देखल जा सकल. मिथिलाक वर्तमान समाजिक अवस्था आ इतिहासगानक अतिरिक्त क्रान्तिक आवाज सँ भरल रहल ई सत्र आ खास बात यैह जे अधिकतम उपस्थित कवि लोकनि केँ समेटल जा सकल छल.
पुन: तेसर सत्र मे मैथिली गजलक सुन्दर प्रस्तुति संग कार्यक्रमक प्रमुख अतिथि आ प्रसिद्ध गीतकार सियाराम झा सरस द्वारा कैल गेल छल. हिनक अतिरिक्त पवन नारायण, सुनील पवन, दिया चौधरी, प्रीति झा, धीरेन्द्र प्रेमर्षि, सुभाषचन्द्र झा, देवांशी चौधरी, भावना चौधरी, अम्बिका चौधरी तथा प्रवीण नारायण चौधरी द्वारा विभिन्न स्वादक मैथिली गीत प्रस्तुत कैल गेल.
अन्तर्राष्ट्रीय मैथिली कवि सम्मेलन-२०१५ द्वारा घोषित सम्मान पत्र सहरसा मे पत्रकारिता करैत मैथिली भाषा ओ मिथिला संस्कृति प्रति समर्पित योगदान करनिहार कन्हैयाजी, कुमार आशीष आ सुभाषचंद्र झा केँ भारतीय राजदूतावास अधिकारी श्री पी के चालियाक हाथ सँ सम्मान देल गेल. एहि कार्यक्रम मे सहभागी लोकनि केँ प्रशस्ति पत्र प्रदान कैल गेल.
एहि कार्यक्रमक मध्य मे मैथिली जिन्दाबाद डॉट कॉम- समाचार पोर्टलक उद्घाटन कैल गेल छल. तहिना मिथिला डायरेक्ट्री २०१५ केर विमोचन मंचासीन अतिथि लोकनि द्वारा कैल गेल छल. संगहि काञ्चीनाथ झा किरणकेँ समर्पित मिथिलाक्षर किरण फोन्ट्स केर विमोचन मैथिली फाउन्डेशनक संस्थापक कौशल कुमारक उपस्थिति मे रमेश रंजन व धीरेन्द्र प्रेमर्षि द्वारा कैल गेल छल.
दिल्ली सँ विशिष्ट अतिथि अमरनाथ झा, संजीव सिन्हा, विमलजी मिश्र, अखिलेश मिश्र, सुनील पवन - कानपुर सँ विशिष्ट अतिथि मिथिलाँचल महासभाक संस्थापक श्री रविनाथ मिश्र, अध्यक्ष अमित झा आ प्रवक्ता अनिल झा, सहरसा सँ शिक्षाविद् अभिमन्यु खाँ, समाजसेवी सुमन समाज, अभियानी अमित आनन्द, कुन्दन मिश्र, दिलीप कुमार चौधरी, आदि,
कार्यक्रमक समीक्षात्मक प्रस्तुति मे प्रमुख अतिथि सियाराम झा सरस तथा रमेश रंजन द्वय कहलनि जे कवि सम्मेलन मे प्रस्तोताक संख्या छाइनकय समावेश कैल जेबाक चाही, आ समस्त नव-पीढीक कवि-स्रष्टा लोकनि हेतु प्रशिक्षण-कार्यक्रमक संचालन सेहो हेबाक चाही. लेकिन उत्साहित युवाक हर डेग केँ हम बुजुर्ग पीढी प्रोत्साहित करैत कमी-कमजोरी केँ दूर करबाक लेल मार्गदर्शक केर भूमिका निर्वाह करी. कार्यक्रम मे नेपाली भाषाक प्राज्ञ दधिराज सुवेदी मैथिली भाषा एकमात्र संयुक्त आधार नेपाल आ भारत बीच रहबाक बात कहलनि. तहिना करुणा झा, स्वागताध्यक्ष अपन छोट स्वागत मन्तव्य मे दहेज मुक्त मिथिला नित्य छोट-छोट डेग उठबैत आबि रहबाक भावना रखैत आगन्तुक अतिथि लोकनिक भव्यापूर्ण स्वागत केलनि. कार्यक्रमक संचालन किसलय कृष्ण ओ कार्यक्रम संयोजक प्रवीण नारायण चौधरी संयुक्त रूपे केलनि. बेसी सँ बेसी वक्ता-कवि आदिक सहभागिता करबितो कतेको नामी-गिरामी आ आवश्यक प्रस्तुति छूटि जेबाक त्रुटि सेहो भेल, जेकरा भविष्य मे क्रमश: सुधारोन्मुख बनेबाक बात आयोजक दहेज मुक्त मिथिलाक समस्त सदस्य स्वीकार केलनि.
- प्रवीण नारायण चौधरी
खुल्ला आमंत्रण मे आयोजित एहि कार्यक्रम मे भारत ओ नेपाल सँ करीब १३० मैथिली कवि तथा ५० केर आसपास अभियानी लोकनिक उपस्थिति छल.
नेपालक काठमांडु, रौतहट, जनकपुर, लहान, राजविराज, विराटनगर आदि सँ अनेको
कवि लोकनिक सहभागिता रहल, तहिना भारतक सहरसा, दरभंगा, मधुबनी, राँची, पुर्णिया, दिल्ली, कानपुर, कोलकाता, अररिया सँ सहभागी भेला.
कार्यक्रमक सीधा प्रसारण लाइव स्ट्रीमिंग द्वारा यूट्युब, स्काइप, जूम तथा मैथिली जिन्दाबाद केर वेब पेज सँ कैल गेल छल. अन्य देश यथा सउदी अरब, कतार आ भारतक विभिन्न भाग सँ स्रष्टा लोकनिक अनलाइन प्रस्तुति सेहो कैल गेल छल. एहि कार्यक्रमक देखबाक ओ सुनबाक आनन्द इन्टरनेट द्वारा प्राप्त केलनि.
ज्ञात हो जे मैथिली भाषा मे स्रष्टा केवल आरक्षित जाति या वर्ग धरि नहि अछि आ अपन मातृभाषा सँ प्रेम हरेक मैथिलीभाषी मे बरोबरि अछि- एहि बात लेल ई समारोह- अन्तर्राष्ट्रीय मैथिली सम्मेलन 'स्वत: प्रमाणम् परत: प्रमाणम्' बनि संसारक समक्ष एकटा अनुपम उदाहरण प्रस्तुत केलक. केकरो मातृभाषा पर कदापि कोनो एक जाति भले ओ कतबो उच्च-बौद्धिक स्तरक कियैक नहि मानल जाय तेकर निजी वा आरक्षित भाषा नहि बनि सकैत अछि ई बात काल्हिक मैथिलीभाषी स्रष्टाक सर्वजातीय महाकुम्भ द्वारा पुन: स्थापित भेल.
प्राज्ञ रमेश रंजन, प्रज्ञा परिषद् सदस्य, नेपाल संगीत तथा नाट्य प्रज्ञा प्रतिष्ठान, काठमांडु तथा सुप्रसिद्ध मैथिली गीतकार सियाराम झा सरस केर संयुक्त प्रमुख आतिथ्य तथा मैथिली सेवा समितिक अध्यक्षा डा. एस. एन. झा केर अध्यक्षता मे संपन्न एहि समारोहक प्रथम सत्र मे 'मैथिलीक वर्तमान अवस्था - राज्यक योगदान आ उपेक्षा' विषय पर केन्द्रित रहल. एहि सत्र मे लगभग ६५ वक्ता द्वारा विचार प्रस्तुति करैत ई स्पष्ट कैल गेल जे राज्य पर निर्भरता मैथिली भाषा लेल खतरनाक सिद्ध होयत, तैँ अखण्ड सनातनी सिद्धान्त अनुसार एहि भाषाकेँ सुरक्षित आ संवर्धित रखबाक लेल 'स्वयंसेवा आ स्वसंरक्षण'क सिद्धान्त मात्र कारगर होयत.
दोसर सत्र मे देश-विदेश सँ पधारल कविक सहभागिता संग मुदा समयक चाप मे कवि-गोष्ठी केर आयोजन कैल गेल छल. एहि सत्रक अध्यक्षता सहरसा सँ आयल मैथिली कवि शिरोमणि अरविन्द मिश्र निरज कएलनि आ हुनकहि सुपुत्री मैथिलीक सुप्रसिद्ध युवा-पीढीक कवियित्री श्वाती साकम्भरीक सुन्दर सनक प्रस्तुतिक संग शुरु भेल छल. सभ कविक सहभागिता करेबाक प्रयास करितो दरभंगा, सहरसा, काठमांडु आ राँचीक वरिष्ठ कवि लोकनिक प्रस्तुति नहि करायल जा सकल. युवा पीढी लेल खास प्राथमिकता देबाक आ सब केँ समेटबाक सिद्धान्त पर आयोजित एहि कार्यक्रम मे बेसी रास सहभागिता युवा-युवती केँ देल गेल.
दरभंगा सँ आयल सुप्रसिद्ध हास्य कवि जय प्रकाश जनक द्वारा करीब ४ महत्त्वपूर्ण प्रस्तुति दैत उपस्थित दर्शक केँ बेर-बेर हँसबाक लेल मजबूर कैल गेल. ताहि समय कार्यक्रमक विशिष्ट अतिथि भारतीय राजदूतावासक विराटनगर कैम्प अफिसकेर प्रमुख श्री पी के चालिया कार्यक्रम मे उपस्थित भऽ चुकल छलाह, ओहो जनकक कविता सुनि भरपुर आनन्द उठौलनि. तहिना बहुभाषिक कवि-गोष्ठी सेहो नाममात्र लेल कैल जा सकल, जाहि मे एक नेपाली भाषाक कविता अनेको सम्मान सँ सम्मानित विभूति श्री सुमन पोखरेल द्वारा आ तहिना उर्दूक मशहूर शायर अलानीन मियाँ बेचैन केर गजल आ शेरो-शायरी उर्दू मे प्रस्तुत कैल गेल छल.
भागलपुर आ पटना विश्वविद्यालयक संग मिथिला विश्वविद्यालय सँ शोधार्थी छात्र लोकनिक नीक उपस्थिति एहि सत्र मे देखल जा सकल. मिथिलाक वर्तमान समाजिक अवस्था आ इतिहासगानक अतिरिक्त क्रान्तिक आवाज सँ भरल रहल ई सत्र आ खास बात यैह जे अधिकतम उपस्थित कवि लोकनि केँ समेटल जा सकल छल.
पुन: तेसर सत्र मे मैथिली गजलक सुन्दर प्रस्तुति संग कार्यक्रमक प्रमुख अतिथि आ प्रसिद्ध गीतकार सियाराम झा सरस द्वारा कैल गेल छल. हिनक अतिरिक्त पवन नारायण, सुनील पवन, दिया चौधरी, प्रीति झा, धीरेन्द्र प्रेमर्षि, सुभाषचन्द्र झा, देवांशी चौधरी, भावना चौधरी, अम्बिका चौधरी तथा प्रवीण नारायण चौधरी द्वारा विभिन्न स्वादक मैथिली गीत प्रस्तुत कैल गेल.
अन्तर्राष्ट्रीय मैथिली कवि सम्मेलन-२०१५ द्वारा घोषित सम्मान पत्र सहरसा मे पत्रकारिता करैत मैथिली भाषा ओ मिथिला संस्कृति प्रति समर्पित योगदान करनिहार कन्हैयाजी, कुमार आशीष आ सुभाषचंद्र झा केँ भारतीय राजदूतावास अधिकारी श्री पी के चालियाक हाथ सँ सम्मान देल गेल. एहि कार्यक्रम मे सहभागी लोकनि केँ प्रशस्ति पत्र प्रदान कैल गेल.
एहि कार्यक्रमक मध्य मे मैथिली जिन्दाबाद डॉट कॉम- समाचार पोर्टलक उद्घाटन कैल गेल छल. तहिना मिथिला डायरेक्ट्री २०१५ केर विमोचन मंचासीन अतिथि लोकनि द्वारा कैल गेल छल. संगहि काञ्चीनाथ झा किरणकेँ समर्पित मिथिलाक्षर किरण फोन्ट्स केर विमोचन मैथिली फाउन्डेशनक संस्थापक कौशल कुमारक उपस्थिति मे रमेश रंजन व धीरेन्द्र प्रेमर्षि द्वारा कैल गेल छल.
दिल्ली सँ विशिष्ट अतिथि अमरनाथ झा, संजीव सिन्हा, विमलजी मिश्र, अखिलेश मिश्र, सुनील पवन - कानपुर सँ विशिष्ट अतिथि मिथिलाँचल महासभाक संस्थापक श्री रविनाथ मिश्र, अध्यक्ष अमित झा आ प्रवक्ता अनिल झा, सहरसा सँ शिक्षाविद् अभिमन्यु खाँ, समाजसेवी सुमन समाज, अभियानी अमित आनन्द, कुन्दन मिश्र, दिलीप कुमार चौधरी, आदि,
कार्यक्रमक समीक्षात्मक प्रस्तुति मे प्रमुख अतिथि सियाराम झा सरस तथा रमेश रंजन द्वय कहलनि जे कवि सम्मेलन मे प्रस्तोताक संख्या छाइनकय समावेश कैल जेबाक चाही, आ समस्त नव-पीढीक कवि-स्रष्टा लोकनि हेतु प्रशिक्षण-कार्यक्रमक संचालन सेहो हेबाक चाही. लेकिन उत्साहित युवाक हर डेग केँ हम बुजुर्ग पीढी प्रोत्साहित करैत कमी-कमजोरी केँ दूर करबाक लेल मार्गदर्शक केर भूमिका निर्वाह करी. कार्यक्रम मे नेपाली भाषाक प्राज्ञ दधिराज सुवेदी मैथिली भाषा एकमात्र संयुक्त आधार नेपाल आ भारत बीच रहबाक बात कहलनि. तहिना करुणा झा, स्वागताध्यक्ष अपन छोट स्वागत मन्तव्य मे दहेज मुक्त मिथिला नित्य छोट-छोट डेग उठबैत आबि रहबाक भावना रखैत आगन्तुक अतिथि लोकनिक भव्यापूर्ण स्वागत केलनि. कार्यक्रमक संचालन किसलय कृष्ण ओ कार्यक्रम संयोजक प्रवीण नारायण चौधरी संयुक्त रूपे केलनि. बेसी सँ बेसी वक्ता-कवि आदिक सहभागिता करबितो कतेको नामी-गिरामी आ आवश्यक प्रस्तुति छूटि जेबाक त्रुटि सेहो भेल, जेकरा भविष्य मे क्रमश: सुधारोन्मुख बनेबाक बात आयोजक दहेज मुक्त मिथिलाक समस्त सदस्य स्वीकार केलनि.
- प्रवीण नारायण चौधरी
सदस्यता लें टिप्पणियाँ भेजें (Atom)


text:
स्वाध्याय
– प्रवीण नारायण चौधरी
रामचरितमानस मोती
२१. सप्तर्षि द्वारा परीक्षा मे पार्वतीजीक महत्व
शिवजी द्वारा सप्तर्षि सँ पार्वतीक परीक्षा लेबाक आ तदनुसार हुनका घर वापस लय जेबाक वास्ते हिमाचल राजा सँ कहबाक निर्देश अनुसार सप्तर्षि आबि गेला पार्वतीक तपस्थल पर। आब तेकर बाद –
१. ओ सब पार्वती केँ तपस्यारत मूर्तिमान् देखि बजलाह – हे शैलकुमारी! अहाँ कथी लेल एतेक कठोर तप कय रहल छी? किनकर आराधना कय रहल छी आ कि चाहैत छी? हमरा लोकनि सँ सत्य भेद कहू।
२. पार्वती कहलखिन – बात कहैत हमरा बहुत संकोच होइत अछि। हमर मूर्खता सुनि अपने सब हँसब। हमर मन हठ पकड़ि लेने अछि, ओ केकरो उपदेश नहि सुनैत अछि आर जल पर देवाल ठाढ़ करय चाहि रहल अछि। नारदजी जे कहि देलनि वैह सत्य मानिकय हम बिना पाँखिये केँ उड़य चाहि रहल छी। हे मुनिगण! अपने लोकनि हमर अज्ञान त देखू जे हम सदा शिवजी मात्र केँ अपन पति बनबय चाहैत छी।
३. पार्वतीजीक बात सुनिते ऋषि लोकनि हँसि पड़लाह आ कहलखिन्ह – अहाँक शरीर पहाड़े सँ न उत्पन्न भेल अछि! भला कहू त! नारदक उपदेश सुनिकय आइ धरि केकर घर बसल अछि? वैह जाय केँ दक्षक पुत्र सबकेँ उपदेश देने रहथि, जाहि सँ ओ सब फेर घुमिकय घरक मुँहों नहि देखलनि। चित्रकेतुक घर केँ नारदे चौपट कयलथि। फेर यैह हाल हिरण्यकशिपु केर भेलैक। जे स्त्री-पुरुष नारदक सीख सुनैत छथि, ओ घर-बार छोड़िकय अवश्य टा भिखारी भ’ जाइत छथि। हुनकर त मोने कपटी छन्हि, शरीर पर सज्जन के निशानी देखय लेल छन्हि। ओ सब केँ अपनहि समान बनाबय चाहैत छथि। हुनकर वचन पर विश्वास मानिकय अहाँ एहेन पति चाहि रहल छी जे स्वभावे सँ उदासीन, गुणहीन, निर्लज्ज, अशुभ वेषवला, नर-कपालक माला पहिरयवला, कुलहीन, बिना घर-बार के, नंगा और शरीर पर साँप केँ लपेटि राखयवला, एहेन वर केँ भेटले सँ कहू जे अहाँ केँ केहेन सुख होयत? अहाँ ओहि ठकहरबा नारदक बहकावा मे आबिकय सब सुधि-बुधि बिसैर गेलहुँ। पहिने पंच लोकनिक कहला पर शिव सती सँ विवाह कयने रहथि, मुदा फेर हुनको त्यागिकय मरबा देलाह। आब शिव केँ कोनो चिन्ता नहि रहलनि, भीख माँगिकय खा लैत छथि आर सुखीपूर्वक सुतैत छथि। एहेन स्वभावहि सँ असगर रहयवला के घरहु मे कहियो कोनो स्त्री टिक सकैत अछि? एखनहुँ हमर कहनाय मानू, हम सब अहाँ लेल नीक वर के विचार अनलहुँ अछि। ओ बहुत सुन्दर, पवित्र, सुखदायक आ सुशील छथि। हुनकर यश व लीला केँ वेद सेहो गबैत अछि। ओ दोष सँ रहित, सारा सद्गुण केर राशि, लक्ष्मीक स्वामी और वैकुण्ठपुरी केर रहयवला छथि। हम एहेन वर केँ आनिकय अहाँ सँ भेंट करा देब।
४. ई सुनिते पार्वतीजी हँसिकय बजलीह – अपने ई सहिये कहलहुँ जे हमर ई शरीर पहाड़ सँ उत्पन्न भेल अछि ताहि लेल हठ नहि छुटत भले शरीर छुटियो जाय। सोना सेहो पत्थरहि सँ उत्पन्न होइत अछि, आर ओ जरेला पर अपन स्वभाव अर्थात् सुवर्णत्व केँ नहि छोड़ैत अछि। तेँ हम नारदजीक वचन केँ नहि छोड़ब चाहे घर बसय या उजड़य, ताहि सँ हम नहि डेराइत छी। जेकरा गुरुक वचन मे विश्वास नहि छैक, ओकरा सुख और सिद्धि स्वप्नहुँ मे सुगम नहि होइत छैक। मानलहुँ जे महादेवजी अवगुणक भवन छथि और विष्णु समस्त सद्गुणक धाम छथि, मुदा जेकर मोन जाहि मे रमि गेल ओकरा तँ ओही सँ काज होइत छैक। हे मुनीश्वर लोकनि! यदि अपने लोकनि पहिने भेटल रहितहुँ त हम अहाँ लोकनिक उपदेश सिर-माथा राखिकय सुनितहुँ मुदा आब त हम अपन जन्म शिवजीक लेल हारि चुकल छी। फेर गुण-दोषक विचार के करय! यदि अपने सभक हृदय मे बहुते हठ अछि आर विवाहक बातचीत (प्रस्ताव) कयने बिना अहाँ सब केँ रहल नहि जाइत अछि त संसार मे वर-कन्या बहुते छैक। खेलवाड़ करयवला केँ आलस्य त होइत नहि छैक, कतहु आर जा कय करू। हमर त करोड़ों जन्म धरि यैह हठ रहत जे या त शिवजी केँ वरण करब, नहि त कुमारिये रहब। स्वयं शिवजी सौ बेर कहता तैयो नारदजी केर उपदेश केँ नहि छोड़ब।
५. जगज्जननी पार्वतीजी फेर कहलखिन्ह – हम अपने लोकनिक पैर पड़ैत छी, अपने अपन घर जाउ, बहुत देरी भ’ गेल अछि।
६. शिवजी मे पार्वतीजी केर एहेन अटूट प्रेम देखिकय ज्ञानी मुनि बजलाह – हे जगज्जननी! हे भवानी! अपनेक जय हो! जय हो!! अपने माया छी और शिवजी भगवान छथि। अपने दुनू समस्त जगत केर माता-पिता छी। एतेक कहिकय मुनि लोकनि पार्वतीजीक चरण मे सिर नमबैत चलि देलाह। हुनका सभक शरीर बेर-बेर पुलकित भ’ रहल छन्हि।
७. मुनि सब तखन ओतय सँ हिमवान् ओतय जाय केँ हुनका पार्वतीजी लग पठेलनि आर ओ विनती कय केँ हुनका घर आनि लेलनि। फेर सप्तर्षि शिवजी लग जाय केँ हुनका पार्वतीजीक सब कथा सुनौलनि। पार्वतीजीक प्रेम सुनिते शिवजी आनन्दमग्न भ’ गेलाह। सप्तर्षि प्रसन्न भ’ कय अपन घर ब्रह्मलोक चलि गेलाह। तखन सुजान शिवजी मोन केँ स्थिर कयकेँ श्री रघुनाथजीक ध्यान करय लगलथि।
८. ताहि समय तारक नाम के असुर भेल जेकर भुजाक बल, प्रताप और तेज बहुत पैघ छलैक। ओ सम्पूर्ण लोक और लोकपाल केँ जीत लेलक, सब देवता सुख और सम्पत्ति सँ रहित भ’ गेलाह। ओ अजर-अमर छल, ताहि सँ केकरहु द्वारा जीतल नहि जाइत छल। देवता ओकरा संग बहुतो तरहक लड़ाइ लड़िकय हारि गेलाह। तखन ओ ब्रह्माजी लग जाय केँ समस्या सुनौलनि।
९. ब्रह्माजी सब देवता केँ दुःखी देखि सबकेँ बुझबैत कहलखिन्ह – एहि दैत्य के मृत्यु तखनहि होयत जखन शिवजीक वीर्य सँ पुत्र उत्पन्न होयत, एकरा युद्ध मे वैह टा जीतत। हमर बात सुनिकय उपाय करय जाउ। ईश्वर सहायता करता आ काज भ’ जायत। सतीजी जे दक्ष केर यज्ञ मे देहक त्याग कयने रहथि से एखन हिमाचलक घर जाय केँ जन्म लेलथि अछि। ओ शिवजी केँ पति बनेबाक लेल तप कयलनि अचि, एम्हर शिवजी सब किछु छोड़ि-छाड़िकय समाधि लगेने बैसल छथि। अछि त बड़ा असमंजस के बात तैयो हमर एक बात सुनू – अहाँ सब जाकय कामदेव केँ शिवजी लग पठाउ, ओ शिवजीक मन मे क्षोभ उत्पन्न करथि, हुनकर समाधि भंग करथि, तखन हम जाय केँ शिवजीक चरण मे अपन माथ राखि देब आर जबरदस्ती हुनका राजी-खुशी कय केँ विवाह करा देब। एहि तरहें मात्र देवता सभक हित होयत, दोसर त कोनो उपाय नहि देखि रहल छी।
१०. सब देवतागण कहलखिन्ह – यैह सम्मति बहुत नीक अछि। फेर देवता लोकनि बड़ा प्रेम सँ कामदेव जीक स्तुति कयलनि। तखन विषम (पाँच) बाण धारण करनिहार और मछली के चिह्नयुक्त ध्वजा धारण करनिहार कामदेव प्रकट भेलाह।


text:
आगा ओ कहलनि कि मौजूदा समय मे आरजेडी अप्रासंगिक भ' गेल अछि। ऐहिक लेल नीक होयत कि समय बर्बाद करबाक जगह पार्टी छोएड़ देल जाय। तेजस्वी यादव लालू जी जोका पार्टीक नेतृत्व नहि क' सकैत छथि।
अपने क' बता दी कि पछिला किछु दिन पहिने लालू प्रसाद यादव केँ चारा घोटाला मामला मे सजा भेलाक बाद हुनकर गैर मौजूदगी मे आरजेडी केँ बागडोर हुनकर पुत्र आओर पूर्व उप-मुख्यमंत्री तेजस्वी यादव केँ सौंप देल गेल छल। ऐहिक बादे सँ हुनका सामना बड़का - बड़का चुनौती पार्टीक आंतरिक कलह केँ खत्म करब मानल जे रहल छल, मुदा जनरल सेक्रेटरी केँ इस्तीफाक संग हुनका बड़का झटका लागल अछि। पार्टीक भीतर उपजल कलह केँ खत्म करबाक संगहि तेजस्वी केँ सामना बिहार मे पार्टीक परंपरागत वोट सेहो संग बनेना रखबाक चुनौती अछि।
गौरतलब अछि कि चारा घोटाला मे लालू प्रसाद यादव केँ जेल गेलाक बाद आरजेडी के सियासी अग्निपरीक्षा अगिला महीना (फरवरी) मे होयत। अररिया लोकसभा सीट सहित दू विधानसभा सीट जहानाबाद आओर भभुआ मे उपचुनाव होमै बला अछि। अररिया संसदीय सीट आरजेडी सांसद मोहम्मद तस्लीमुद्दीन केर निधन भेलाक बाद खाली भेल अछि। ओतहि जहानाबाद सीट आरजेडी विधायक मुद्रिका सिंह यादव केर निधन आओर भभुआ विधानसभा सीट बीजेपी विधायक आनंद भूषण पांडेय केर निधन भेला पर खाली भेल अछि।
अररिया संसदीय सीट बनेना रखना आरजेडी लेल बड़का चुनौती अछि। अररिया विधानसभा सीट सँ तस्लीमुद्दीन केँ बेटा सरफराज आलम एखन जेडीयू सँ विधायक अछि। आरजेडी सरफराज क' फेर सँ दल मे आनबाक कोशिश क' रहल अछि आओर हुनका एहि सीट सँ लड़ाबे चाहैत अछि। जेडीयू सेहो हुनका अप्पन दल सँ टिकट द' सकैछ, मुदा पहिने ई तय करे पड़त कि ई सीट जदयू केँ हिस्सा रहत वा बीजेपी केँ।


text:
घोघरडीहा गामक अंजु कुमारी पति प्रेमचंद्र झा गाव घोघरडीहा कैल्हि प्रेस कोंफ्रेसक माध्यम सँ मुख्यमंत्री नीतीश कुमार सँ न्यायक लेल गुहार लगबैत कहली कि हुंकार पति प्रेमचंद्र झा बेकसूर छथि आओर राजनीति करीकें हुनका फसाओल जे रहल अछि। अंजु कुमारी आगा कहली कि हुनकर पति रोज कमाबैत छथि जाहिसँ हुनकर घर चलैत अछि, घर मे दोसर कियो नहि कमाबैत अछि जाहिसँ आमदनीक कोनो आन श्रोत हुवे। बच्चा सभ छोट - छोट अछि, केस मे नाम अएलाक कारण हमरा सभक जिनगी नारकीय भ' गेल अछि, हमरा सभकेँ एहेन गलतीक सजा देल जे रहल अछि जे गलती हमर पति करबे नहि केना छथि।
अंजु कुमारी कहली कि हम सभ जिलाक एस'पी सहित सभ वरीय पदाधिकारी सभसँ न्यायक गुहार लगेलहुँ, जांच कायल जाय आओर यदि जांच मे हमर पति दोषी पाओल जायत छथि तेँ हुनका सजा भेटा, जाधरी जांच पूरा नहि होयत अछि घोघरडीहा थाना हमरा सभकेँ चैन सँ जीबे दिया। अंजु कुमारी घोघरडीहा थाना प्रभारी पर संगीन आरोप लगबैत कहली कि थाना प्रभारी टाका ल'क' हमर पति क' बलिक बकरा बनेबा पर उतारू छथि, जखनकि हमर पति निर्दोष छथि।


text:
कुमुद सिंह
एकटा दुस्साहस छल मैथिली मे इपेपर क शुरुआत। आइ समाद अपन आठम डेग पूरा केलक। 2007 स 2008 धरि इ सपनाक काल छल, सब दिन किछु नहि किछु नव विवाद, नव समाधान आ नव चुनौती अबैत रहल। 2008 मे जखन समाद नेट पर देखार भेल त हम सब चहकि उठलहुं। ओ क्षण जीवन मे फेर नहि आउत। पत्रकारिता स दूर, शिक्षाक कोनो प्रमाणपत्र नहि, योग्यताक नाम पर केवल जोश आ सामने एकटा एहन विशाल लक्ष्य जेकर कोनो अंदाजा नहि। 2007 मे मैथिली क प्रति चारुकात घोर निराशाक भाव छल। ऊपर स पत्रिकाक अकाल आ पुरान अखबार क त कोनो नमूना तक ककरो दलान पर नहि भेटल। एहन मे पत्रकारिताक पाठ कोना पढब, की पढब आ के पढाउत, बहुत रास सवाल छल। तकनीक क नाम पर किछु ज्ञात नहि छल। एकटा कंप्यूटर घर मे छल जे सफाई करबा लेल छू लैत रहि। मुदा समयक संग सबटा होइत गेल। सखी लोकनिक टोली बनल। कंपोज, अनुवाद, खबरक चयन आ पेज बनेबाक जिम्मा अलग अलग लोक कए देल गेल। अपन अपन जिम्मा सब कुशलता स निभेबाक प्रयास कैल। 2009 मे जखन इसमादक रूप मे नव मंच भेटल त काज आओर सुभितगर भ गेल। एहि बाट पर बहुत लोक संग भेलथि आ बहुत अलग भ गेलथि, मुदा सबहक योगदान बराबर अछि। आइ इसमाद अपन कंटेंट आ समाचारक चयन लेल अलग पहचान बना लेने अछि। हमर एकमात्र इ उपब्धि कहल जा सकैत अछि। पिछला यात्रा पर अगर ध्यान केंद्रित करि त इसमाद जे मसला उठेलक ओ तत्कालीन पत्रकारिता क प्राथमिकता मे नहि छल, मुदा समयकाल इ साबित केलक जे ओ मसला पत्रकारिता क प्राथमिकता मे हेबाक चाहैत छल। संसाधनक अभाव क बावजूद इसमाद अपन यात्रा मे निरंतरता बनेने रहल। समय समय पर पैघ पत्रकार सब इसमाद क शोध आ रिपोर्ट कए उल्लेख करैत रहलाह। हमरा सब लेल इ एकटा आशिर्वाद जेना अछि। इसमाद क एक एक दिन मैथिली पत्रकारिताक नव इतिहास रचैत अछि। हमरा स नीक, हमरा स पैघ आ हमरा स पुरान बहुत बटोही भ सकैत छथि, मुदा इतिहासकार लिखबा काल हमरा सब कए उल्लेख करताह तेकर उम्मीद जरूर करैत छी। आगू फेर कखनो…। देखैत रहूं इसमाद डॉट कॉम।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
चुन्नू बाबुक कूकी डार्लिंग
(दहेज लेल आइएएस दूलहाक मार्मिक कथा)
आइ चुन्नूजी घरवाली केँ प्रसन्न करबाक लेल भोरे सँ जी-जान एक केने छलाह। सुति-उठि ओ एकदम फिल्मी स्टाइल मे हिन्दी गीत गुनगुनाइत किचन जाय अपनहि सँ चाय बना कप आ प्लेट सहित ट्रे मे दु-चारि ब्रिटानिया मारीगोल्ड केर बिस्किट सहित अपन शयनकक्ष मे प्रवेश करैत सूतल कनिया केँ उठेबाक लेल आवाज देलनि – “डार्लिंग! उठू-उठू! देखू अहाँक वफामे पागल दीवाना-मस्ताना चुन्नू चाय सहित चरणक गुलाम बनि ठाढ अछि।” कनिया सेहो हाफी लैत आँखि मुननहिये अपन दुनू बाँहि पसारैत चुन्नूजी केँ अपन आगोश मे समेटबाक आमंत्रण केली, चुन्नूजी हड़बड़ाइत-गड़बड़ाइत कोनो हिन्दी फिल्म मे एहेन मर्म सँ भरल दृश्य नहि देखि सकबाक बा कि यादि मे नहि रहि जेबाक कारणे कोहुना-कय चाय-बिस्किट ट्रे कात मे राखि अल्हड़ जेकाँ ओहि आमंत्रण केँ स्वीकार करितथि ताबत धरि कनिया कूकी-रानीकेँ क्रोध फेर हाइ भऽ गेलनि। एम्हर बेचारे चुन्नूजी हुनकर ओहि बाँहि मे पैसबाक लेल प्रयास करय लेल जान-प्राण छोड़ि झुकले छलाह कि चारि पलटनिया उनटा दिशा मे घुसकैत कूकी रानी हुनका पलंग पर मुहे भरे खसाकय दिनक शुभ-शुरुआत कय देलखिन। ताहि ऊपर सँ कूकी-रानी आँखि गुरारैत बजलखिन जे “कि अहुँ एखन धरि पुरनका हिरो सब जेकाँ रेस्पान्स करैत छी… अरे! आइ-काल्हिक हिरो जेकाँ क्वीक बनू न चुन्नूजी! लल्लू!!” बेचारे, एक तऽ मुँहे भरे खसला आ ताहि ऊपर सँ कनियाक उलहन! लेकिन आइ चुन्नूजी कनियाकेँ प्रसन्न करबाक कसम जे खेने छलाह! सम्हैर कय उठलाह आ कहलखिन, “अरे छोड़ू कूकी डार्लिंग! देखु हम अहाँ लेल कतेक एक्सिलेन्ट क्लास के चाय बनेलहुँ।’
दुनू गोटा ओतय सँ गार्डेन आबि गेला। चायक चुस्की लैत स्लिपींग गाउन मे कूकी बजली, “तऽ एहि विकेन्ड मे अहाँ हमरा कतय घुमायब लल्लू डार्लिंग?’ लल्लू नाम सुनिकय चुन्नूजी केँ भितरे-भीतर कूही होइत छल, मुदा कूकी कतेक पैघ बापक बेटी आ कोन हिसाबे हुनकर बाप सँ पाइ गनाकय चुन्नू बाबुक बियाह भेल छल, ई सब सुमिरैत बस चुपचाप वर्दाश्त करैत बनावटी हँसी आनैत जबाब देलखिन, “कहू न कूकी! कतय घूमबाक इच्छा होइत अछि?’ कूकी केहुनी सँ ठुनका मारैत कहलखिन, “सचमुच अहाँ लल्लूक लल्लूवे छी। अरे! ई शहर कोनो हमर छी जे हम कहब? अहाँ कहू! पहिने खूब घूमैत होयब। कोन जगल लऽ चलब?” चुन्नूजी केँ आब विश्वास होमय लगलैन जे कूकीक सोझाँ ओ लल्लू छथि आ एहि मे कल्याणो अछि, “हेँ-हेँ-हेँ! कूकी! हम सब साधारण किसानक….”, “नहि चलत ई किसानपंथी हमरा लंग… ओहिना नहि हमर बाबु एकटा आइएएस संग बियाह करौलनि… बिसैर जाउ जे अहाँ किसानक बेटा छी आ गामक गँवार छी… आब जेना हम कहब बस तहिना…”, “हँ-हँ! ताहि मे कोनो दिक्कत नहि।” वाद-विवादकेँ अन्त यैह कहैत भेल जे आइ शहरक सब सँ बड़का सापिंग-मौल मे घूमब आ सिनेमा देखि वापस आयब।
एक किसानक बेटा विद्याबल सँ – लगनसँ आ मेहनतसँ आइएएस अधिकारी बनिकय एकटा जिलाक मालिक बनि गेल अछि। ओ कलक्टर साहेब बनिकय पूरा जिलाक सब निकायक हाकिम बनल अछि। मुदा ओकर सम्मान एक कूकीक आगाँ कोना फूकी होइत छैक ई लेखक आ पाठक केर बीचक रहस्य रहय दियौक। आउ देखी! आगाँ कोना घुमाइ होइत अछि। कूकी अपना केँ पूर्णरूपेण आधुनिकताक मेकप मे ढालि चुकली। चुन्नू कतबो श्रृंगार करता तऽ अपन गौंआँ छाप कतय जायत, बस कीमती पैन्ट, ताहि पर बेशकीमती कमीज आ केश थकैर कय डिजाइनदार स्टाइल मे कौलर सरियबैत – चमकैत जूता धारण कय फटाफट रेडी भऽ गेल छथि।
जोड़ीक कल्पना करू – कतय देवानन्द आ कतय काजल अग्रवाल! ड्राइवर गाड़ी निकाललक आ पहुँचि गेला दुनू गोटे बाजार। पहिल दिन छल। कनियां लेल किछु कीनबाक अछि। पसन्द मे मेल नहि अछि। दोकानो पर चुन्नू लल्लू साबित होइत छथि। अन्त मे कूकी डार्लिंग केर मर्जी पर छोड़ि देल जाइत छैक। कीना गेल समान। बिल सुनिते चुन्नूक पाकेट जबाब दय देलकनि। संजोग नीक जे कूकीक डैडीक देलहा पाइ किछु सेविंग एकाउन्ट मे सुरक्षित अछि आ डेबिट कार्ड सँ बिल पे कय देल जायत। चलू इज्जते बचेबाक अछि, बचि गेल। ऊपर सँ कनियां केँ खुश करबाक लेल आतूर चुन्नूजी आइ कोनो हद पार कए सकैत छथि। लेकिन कूकी अपन च्वाइशक समान किनलाक बाद एतेक खुश भऽ गेल छथि जे सापिंग मौल मे आब कलक्टर साहेबक डांर्ह मे हाथ दय घूमय लागल छथि। छूट्टीक दिन, चुन्नूजी ई सोचि परेशान जे लोक देखैत हैत तऽ कि सोचैत हैत… एतेक पैघ हाकिमक घरवालीक सोझाँ एहन दुर्दशा…. तथापि एकटा मित्र भेटैत छथिन तऽ हुनकर बिना पूछनहिये चुन्नूजी रटल फिल्मी डायलाग बाजय लगैत छथि। “हाहाहा! चौधरीजी!! कि समाचार! अहाँ एखनहु पुरान विचारधारा केँ माननिहार लोक बुझाइत छी। हे ई देखू! हम अपन कनियां कूकी डार्लिंग संग कतेक खूलेआम घूमि रहल छी।” चौधरीजी जबाब देलखिन, “प्रणाम सर! मुदा हम…”, “अरे छोड़ू! अहाँ नहि पूछलहुँ, हम कहि देलहुँ… लोकक संस्कारे देखिकय पता चलैत अछि। अहाँ अपन कनियां केँ आइ छुट्टीक दिन घरे छोड़ने छी आ हम कूकी डार्लिंग केँ लऽ के केना बाजार घूमि रहल छी ताहि पर चुटकी लेलहुँ।” बेचारे चौधरीजी! कि बाजी नहि बाजी – सिर झुकाकय मुस्कुराइत मने-मन सोचैत छथि, “ई अहाँ थोड़े बाजि रहल छी चुन्नू बाबु! ई तऽ अपनेक ससूरक लगायल दाम आ भुगतान कैल रकम सँ गारा मे बान्हल कूकीक करामात बाजि रहल अछि। हे भगवान्! ई दहेज सँ खरीदल कलेक्टरक ई हाल!” पुन: चौधरीजी अपना केँ धरफरी मे किछु कीनबाक अर्जेन्सी सँ आयल कहि प्रणाम कय अपन दिशा मे चलि गेला।
आब चुन्नू बाबु कूकी डार्लिंग संग ५-सितारा रेस्त्राँ-बार मे जाय डिनर केर अर्डर देलनि। मुदा कूकी कहलखिन जे जाबत खाना बनत ताबत किछु ड्रींक्स केर इन्तजाम करू। चुन्नू बाबुक होश उड़ि गेल। बेचारे ओ एतेक सीधा लोक जे आइ धरि लोके सबहक मुँहें सुनैत रहला ड्रींकक बारे मे। मुदा ओ तऽ भोरे प्रण केने छलाह जे कूकी केँ खुश करबाक अछि। कहलखिन, “ओह! व्हाइ नट! यू ड्रींक? वेटर…”, कूकी चुन्नू बाबुक मुह दिशि देखि चुम्मा लैत सरेआम कहलखिन, “डार्लिंग! हाउ स्वीट!! ई जीवन मे ड्रींक बिना मजा कहाँ छैक।” चुन्नू बाबुक पैरक निचाँ सँ जमीन चारि-चारि हाथ घुसैक रहल छल… पैछला अप्रैल २५, २०१५ केर काठमांडु-भूकंप जेकाँ तरतराहट होमय लागल। ई सोचिये कय जे ड्रींक लेल पत्नीक संग राति कोना बितत। लेकिन ओ तऽ कूकीकेँ प्रसन्न करबाक लेल संकल्पित छथि। खैर, जैह बातक डर छल, वैह सब घटि रहल छल।
कम सँ कम ४ लार्ज पेक वोदका आ एक पेक ककटेल ड्रींक ‘सेक्सी सिक्सर’ केर मारिकय कूकी खाना पर टूटि पड़ली आ चुन्नू बाबु लेल ई सब दृश्य अजीबोगरीब रहितो कूकीक डैडी जे आर्मी मे ब्रिगेडियर छलाह तिनकर तनकल मोछक नोंक सुमिरैत अपन कलेक्ट्री एकटा चपरासी सँ बेसी किछु नहि देखाइत जेना-तेना कूकीकेँ सम्हारैत घर पहुँचला आ राति कोना बितल से कि लिखू, बस भोरे कलेक्टर साहेब अपन मुह देखबय योग्य नहि छलाह। अफिस सँ एक सप्ताहक छुट्टी लैत जेना-तेना घाव-घोस ठीक भेलाक बाद ऐगला सप्ताह सँ अफिस ज्वाइन केला। दोसर दिन फेर कूकी केँ खुश करबाक लेल सोचय सँ पूर्वे ओ तूफानी-दिवानी रातिक दृश्य स्मृति कय बेचारे काँपि उठैत छलाह। लेकिन मरता कि नै करता वला बात – बेचारे अपन स्वतंत्रताकेँ दहेजक पाइ मे ब्रिगेडियर साहेबक हाथे लीलाम कय चुकल व्यक्ति कोहुना जीवन जीबि लेब सोचि आइयो जीबि रहल छथि। चौधरीजी कहियो-कहियो चुस्की लेबय लेल भेटैत छथिन तऽ मोन धरि पारि दैत छथिन। अपने ठीक तऽ दुनिया ठीक!


text:
मिथिलाक महिला आ आधुनिकता
मैथिलानीक दर्शन एक सम्भ्रान्त देवीक दर्शन समान बुझैछ। स्मृतिमे आनि दैछ ब्रह्माण्डीय सत्य – सीता सँ श्रेष्ठ दोसर कियो नहि! हरेक दृष्टिकोणसँ आ साक्षात् ब्रह्माजीकेर दरबारमे लेल गेल निर्णयक आधार पर “सीता समान दोसर कियो नहि”, चाहे सरस्वती, चाहे लक्ष्मी, चाहे दुर्गा, चाहे काली, चाहे अनेकानेक ऋषिकन्या, देवकन्या, स्वर्गपरी, वा कियो भेलीह लेकिन सीताकेँ सर्वश्रेष्ठ सुन्दरी सम्मान सनातनकालीन हिन्दू संस्कृतिमे मान्य अछि।
आँचर माथपर नहि अछि, वैज्ञानिक कारणोसँ स्त्री टा नहि पुरुषोकेँ माथकेँ बाहरी वायुमण्डलमे विचरण करबाक समय कम सऽ कम जरुर झाँपिकय रखबाक आवश्यकता अछि। यैह आवश्यकता समय संग सिरस्त्राण बनबाक परंपरा बनि गेल अछि। सीथमे सेनुर जेकर झपना मणिटीका (माँगटीका), माथपर बिन्दी जे श्री व ऐश्वर्यकेर द्योतक थीक तेकर प्रतिनिधि करय लेल, नाकमे नथिया, कानमे बाली, गलामे हार, हाथमे चुडी, हाथक आंगुरमे औंठी पयरमे पायल, पयरक आंगुरमे बिछिया - एतेक श्रृंगार तँ मात्र गहनाक मादे न्युनतम देखाइछ। मंगलसूत्र, पोते, डाँडमे डँडकस (कमरबन्द), हस्तशंकर, पाइट (बाजुबन्द), हौँसली, आ जतेक जुडत ततेक, अपनो ओजनसँ बेसी ओजनक गहना पुरा सकैत छी। नारीक श्रृंगारक ई इतिहास अछि। परिधानक साधारण व्याख्या यैह जे कोनो अंग आ देहक चामतक कतहुसँ नहि देखाय। खास कयके नाजुकताकेर बचाव हेतु एहेन परिधान पहिरब नारी लेल परंपरामे देखा रहल छैक जे नहि सिर्फ ओकर शरीरक रक्षा हवा-पाइन-रौद आदिसँ करौक, वरन् बाहरी दृष्टि-नजैर आदिसँ सेहो नारीक अस्मिताक रक्षा परिधानमे समाहित रहैत छैक। एकर अतिरिक्त केशक श्रृंगारमे फीता, चोटी, क्लीप आदिक प्रयोग; सीथ आ लटकेर व्यवस्थापन सेहो बड पैघ मान्यता रखैत छैक। देह आ मुखारविन्दक श्रृंगार सेहो आदिकालसँ विभिन्न प्रकारक लेप, चन्दन, इत्र आदिक प्रयोगसँ प्रसिद्ध छैक। नारीक स्वभाव सेहो मृदु मानल जाइत छैक। जहिना शरीर कोमल, तहिना स्वभाव कोमल। उलटा सेहो होइत छैक, प्रकृति भिन्न-भिन्न, जेना देवीक विभिन्न अवस्थाक वर्णन ‘क्षणे तुष्टा – क्षणे रुष्टा’ समान देखाओल गेल छैक – ई सबटा लगभग हर नारीक चारित्रिक प्रस्तुतिमे विभिन्न रूपमे देखाय पडैत छैक। बोली, वचन, व्यवहार – सब किछु मृदु आ सहज मानब एक सामान्य वर्ग लेल निश्चित छैक।
आधुनिकतामे अपन संस्कृतिकेर विकास अवरुद्ध छैक आ विदेशी तर्जपर दोसराक देक्सी चरमसीमा पार कय रहल छैक। तर्क छैक जे कि नारी सब दिन चौखैटकेर भितरे रहती… हुनका स्वतंत्रता चाही, आर्थिक विकास सँ लैत जनप्रतिनिधित्व आ विधान बनेबा सँ लऽ के देशक सीमा-सुरक्षा तकमे तत्परता लेल नारीक सहभागिता जरुरी अछि। पुरुष-प्रधान समाजमे नारी बहुत पाछू छूटि गेल छथि आ जीवनरूपी गाडीक दुनू पहियाक आकार असमान भेलाक कारणे एकर गति कहियो निर्वाधरूपमे नहि बनि पबैत अछि ताहि लेल समाधान जरुरी अछि। और, स्वतंत्रतामे श्रृंगार, परिधान, गहना, स्वभाव, रूप सब किछु परिवर्तित बनि गेल छन्हि महिलाक। जेना-जेना शहर दिशि जीवनचक्की भागि रहल अछि, तेना-तेना आरो रूप सब वीभत्स आ भयंकरी देवीक ताण्डवस्वरूपा सब यत्र-तत्र-सर्वत्र देखाय लागल अछि। जाहि समाजक संतुलन नारीक हाथमे बंधक राखल अछि, ताहि समाजमे ई आधुनिकता नहि जानि केहेन क्रान्ति प्रसार करय लागल अछि। एहेन कोनो दिन नहि जे कतहु दुर्घटना नहि हो आ ताहिमे कतहु नारी संलग्न नहि होइथ… एक तऽ पुरुष प्रधान समाजमे पौरुष महिला हिंसा वृद्धिक ताण्डव देखबैत अछि, दोसर दिशि नारीक आधुनिक श्रृंगार आ उन्मुक्ति नित्य-नव-खेल देखा रहल अछि, तखन एहि अफरातफरी-अराजकताकेँ संतुलन लेल नियंत्रक कारकतत्त्व कि… ई एक गंभीर प्रश्न बनि रहल अछि। आधुनिकताक संवरण मात्र शारीरिक आ मानसिक धरि हो, आध्यात्मिक नहि तँ दुर्घटना तय छैक। आध्यात्मिक आधुनिकताक संवरण सहित यदि अन्यकेर प्रवेश होयत तँ लोक सीता, दुर्गा, लक्ष्मी, सरस्वती, काली, चण्डी, मेनका, अहिल्या, मंदोदरी, तारा आदि समस्त नारीक महान हस्ताक्षरस्वरूप देवीकेँ स्मृतिमे रखैत सब तरहक स्वच्छन्दता वरण कय सकैत छथि आ देश-काल-परिस्थिति अनुरूप सदैव अपन अस्मिताकेँ लाजक परिधानमे समेटने मृदु-मीठ बनि संसारकेँ महान-मातृत्वसँ पोषण कय सकैत छथि। हम जानि-बुझि आधुनिक श्रृंगारकेर विवरण राखब उचित नहि मनलहुँ, एहिपर भारतीय पौराणिक दर्शन बाजयसँ बान्हि दैत अछि।
(मूल आलेख पूर्व प्रकाशित अछि)


text:
मैथिल सुन्दरी कन्या फोटो कन्टेस्ट – २०१५
वर्तमान युग मे फैशन आ मेक अप केर अनेक रूप देखय लेल भेटैत अछि। भारतीय संस्कार पर पाश्चात्य सभ्यताक असर पड़ि गेल अछि। तथापि अपन पौराणिकता मे सेहो आधुनिकताक अनुकरणीय उदाहरण मैथिल कन्या द्वारा स्थापित कैल जाइछ। अंबिका एक स्कूली छात्रा रहैत अपन विद्यालयक फेयरवेल शो मे सब संगी केँ एहि लेल मनेलक जे अपन परंपरागत परिधानकेँ विशेष रूप सँ हम सब प्रोत्साहित करी। आउ देखी, साड़ीक परिधान मे अपन प्रस्तुति किछु एहि अन्दाज मे दय रहल अछि जे केकरो प्रभावित कय सकैत अछि।
मैथिली जिन्दाबाद पर ‘मैथिल सुन्दरी कन्या फोटो कन्टेस्ट – २०१५’
शर्त: अहाँ मैथिलीभाषी होयब जरुरी अछि। अहाँक उम्र ३१ मई, २०१५ धरि १५ वर्ष हेबाक चाही। फोटो मैथिल परिधान मे होयब जरुरी अछि।
अपन नाम, पिताक नाम, वर्तमान पता ओ संछिप्त व्यक्तिगत परिचयक संग कान्टेस्ट मे देल जायवला फोटो [email protected] पर पठाउ। फोटो पठेबाक अन्तिम तिथि: ३१ मई, २०१५.
निर्णायक मंडली: श्रीमती रूपा झा, श्रीमती पुष्पा ठाकुर, श्रीमती वन्दना चौधरी, श्रीमती राधा मंडल आ श्रीमती सीता यादव।
विजेता लेल आकर्षक उपहारक संग प्रमाणपत्र पठेबाक इन्तजाम कैल जायत। साक्षात्कार दूरभाष द्वारा उपरोक्त निर्णायक मंडली द्वारा कैल जायत।
परिणामक घोषणा संछिप्त समारोह द्वारा विराटनगर मे जुन १५, २०१५ केँ कैल जायत।
आयोजक: मैथिली जिन्दाबाद – संपूर्ण मिथिलाक समग्र समाचार (पोर्टल)
हरि: हर:!!


text:
आर्मेनिया
आर्मीनिया (आर्मेनिया) यूरोपक काकेशस क्षेत्रम स्थित एकटा देश छी। एकर राजधानी येरेवन छी। १९९० पूर्व ई सोवियत संघक एक अंग छल जे एक राज्यक रूपम छल। सोवियत संघमा एक जनक्रान्ति एवं राज्यसभक स्वतन्त्रता संघर्ष आर्मीनियास २३ अगस्ट १९९०म स्वतंत्रता प्रदान केनेए छल, परन्तु एकर स्थापनाक घोषणा २१ सितंबर १९९१म भेल छल एवं एकरा अन्तरराष्ट्रिय मान्यता २५ दिसंबरमा भेटल। एकर सीमासभ] तुर्की, जर्जिया, अजरबैजान र ईरानसित लागेकाछन्। यहाँ ९७.९ प्रतिशत भन्दा अधिक आर्मीनियाई जातीय समुदायका अतिरिक्त १.३% यजिदी, ०.५% रूसी आर अन्य अल्पसंख्यक निवास करेत अछी। आर्मेनिया प्राचीन ऐतिहासिक सांस्कृतिक धरोहर भेल देश छी। आर्मेनियाका राजा चौथो शताब्दीमा नै ईसाई धर्म ग्रहण केनेए छल। यहि प्रकार आर्मेनिया राज्य ईसाई धर्म ग्रहण गर्ने प्रथम राज्य छी।
परिचय[सम्पादन करी]
जनसंख्या[सम्पादन करी]
इतिहास[सम्पादन करी]
भूगोल[सम्पादन करी]
राजनीति[सम्पादन करी]
अर्थतन्त्र[सम्पादन करी]
धर्म[सम्पादन करी]
जीवनशैली[सम्पादन करी]
बाह्य जडीसभ[सम्पादन करी]
एहो सभ देखी[सम्पादन करी]
- ↑ आर्मेनिया अघराज्यको संविधान, प्रलेख-१२.
- ↑ आर्मेनिया अघराज्य का संविधान, प्रलेख-५५.
- ↑ "नेशनल स्टैटिस्टिकल सर्विस, आर्मेनिया गणराज्य"।
|accessyear=प्यारामिटर ग्रहण नै केलक (सहायता);
|accessmonthday=प्यारामिटर ग्रहण नै केलक (सहायता)
- ↑ "जनगणना २००१, आर्मेनिया गणराज्य"।
- ↑ ५.० ५.१ "आर्मेनिया", इंटरनेशनल मनिटरी फंड।
|accessyear=प्यारामिटर ग्रहण नै केलक (सहायता);
|accessmonthday=प्यारामिटर ग्रहण नै केलक (सहायता)


text: पटना। प्राथमिक विद्यालय मे नियोजन लेल शिक्षक पात्रता परीक्षा (टीईटी) क फार्म एक स 14 जुलाई तक जिला आ अनुमंडल स्तर पर उपलब्ध होएत। भली-भांति भरल गेल आवेदन पत्र ओहि केंद्र पर स्वीकार कैल जाएत जाहि ठाम स आवेदन फार्म कीनल गेल रहत। फार्म जमा भेलाक बाद परीक्षा क तिथि क संबंध मे फैसला कैल जाएत। एससीईआरटी मे विभाग स सबटा भरल आवेदन पत्र प्राप्त करबा लेल 6 अगस्त क तिथि तय कैल गेल अछि। जिला शिक्षा पदाधिकारी (डीईओ), क्षेत्रीय शिक्षा उपनिदेशक (आरडीडीई) आ जिला शिक्षा अधीक्षक (डीएसई) कए टीईटी क नव शेडयूल पर विस्तार स बता देल गेल अछि आ एकरा सब गोटे औपबंधिक रूप स स्वीकार करि लेलथि अछि।


text:
प्रीति सिंह
गठबंधन सरकारक असर कही या केंद्र क दिशाहीन विदेशनीतिक नतीजा, लेकिन इ जरूर देखा रहल अछि जे विदेशनीति मे राज्यक हिस्सा बढेबाक दबाव बढि रहल अछि। ओनाओ उदारिकरणक बाद आब नेहरू आ इंदिरा क दौर नहि रहल जखन दिल्ली एहि मसला पर अपन मर्जीक करि लैत छल। ओना ओहि समय मे सेहो राजीव गांधी श्रीलंका नीति पर तमिलनाडु कए नजरअंदाज नहि कए सकलाह, मुदा आब कोनो राज्य कए केंद्र आसानी स नजरअंदान नहि करि सकैत अछि। इ अगल गप अछि जे संविधान क तहत विदेश नीति निर्धारण पूर्णरूपेण केंद्र सरकार क जिम्मा अछि जाहि मे राज्य सरकार क कनियो टा भूमिका नहि अछि। मुदा जखन विदेश नीतिक असर कोनो विशेष राज्यक अर्थव्यवस्था पर पडत त व्यावहारिक तौर पर राज्य ओकर विरोध करत। जे भारत-बांग्लादेश तीस्ता नदी जल समझौता पर देखार भ गेल अछि। पश्चिम बंगाल क मुख्यमंत्री आ एकटा क्षेत्रीय दल तृणमूल कांग्रेस क मुखिया ममता बनर्जी केंद्र सरकार क प्रस्तावित समझौता पर अपन रजामंदी देबा स इनकार करि देलथि। इ त शुरुआत छी। तीस्ता पर बनर्जी क अड़ंगा पर राजनीति विज्ञानी, विदेश नीति आओर अंतरराष्टïरीय संबंध क विशेषज्ञ क अलावा भारतीय रणनीतिकार आ राजनयिक कए सक्रिय हेबाक चाही। विदेश नीति निर्माण आ ओकर कार्यान्वयन मे राज्य सरकार क भूमिका पर एक बेर फेर स विचार हेबाक चाही। जखन विदेश नीति कोनो राज्यक विकास कए प्रभावित करि रहल अछि त ओहि राज्यक राय महत्वपूर्ण भ जाइत अछि आ एहन मे अहां ओकरा नजरअंदान नहि कए सकैत छी। हम सब इ जनैत छी जे भारत सन संघीय आ महाद्वीपीय स्वरूप वाला देश मे जतए अलग-अलग क्षेत्रीय अतीत आ राजनीति रहल अछि, उपमहाद्वीप क इतिहास आ एहन दौर मे जतए क्षेत्रीय दलक समर्थन पर गठबंधन राजनीति क दौर जारी अछि ओहि ठाम विदेश नीति विशुद्घ रूप स कोनो एक दल केंद्रित सरकार क बपौती नहि अछि। पड़ोसी देश क संग द्विपक्षीय संबंध तय करबा मे सीमावर्ती राज्यक सेहो हिस्सा हेबाक चाही-श्रीलंका क संग तमिलनाडु, पाकिस्तान क संग पंजाब जम्मू-कश्मीर, बांग्लादेश क संग पश्चिम बंगाल, असम, मेघालय आ त्रिपुरा, त नेपाल क संग संबंध तय करबा मे उत्तर प्रदेश आओर बिहार क पक्ष सुनलाक बाद कोनो अंतिम फैसला हेबाक चाही।
केंद्रक सर्वाधिकार सिद्घांतत: ठीक अछि मुदा व्यावहारिक रूप स नहि। खास कए उदारिकरणक एहि दौर मे जखन गरीब आ विकासशील राज्य विकसित हेबा लेल प्रयासरत अछि। एहन परिस्थिति मे विदेश नीति पर एक बेर प्रभावित राज्यक विचार जरूर लेबाक चाही। किछु राज्यक अर्थव्यवस्था दूरस्थ देश पर निर्भर अछि। किछु राज्य अपन पर्यटनक विकास लेल कई देश स संबंध प्रगाढ करबाक प्रसास मे जुटल अछि। बुद्ध धर्म वाला देश स जेना संबंध स्थापित करबा काल बिहार कए नजरअंदाज करि देल जाइत रहल अछि ओना फारस/अरब क खाड़ी संग संबंध कए तय करबा काल केरल क हित क अनदेखी नहि होइत रहल अछि। मुदा आब बुद्ध धर्म वाला देश सने सेहो विदेश नीति तय करबा मे केंद्र अपन एकाधिकार क आड़ नहि ल सकैत अछि। सिंद्धांत जे कहे मुदा व्यावहारिक तौर पर केंद्र कए एहन मामला मे आब राज्य संग परामर्श करबाक चाही, संबंधित आ प्रभावित राज्य कए सूचित करबाक चाही। एक अधिक परामर्शीय प्रक्रिया हरदत मुश्किल राह आसान करैत अछि। वैश्वीक मंदीक एहि दौर मे राज्य स इतर केंद्र कए विदेश नीति क संदर्भ मे घरेलू कारोबार, विभिन्न हित समूह क प्रतिनिधि आओर अन्य मामला कए सेहो देखबाक चाही। भारतीय विदेश नीतिक मे राज्यक हिस्सा एहि लेल सेहो बढबाक चाही जे भारत विदेश नीति अमेरिका आ पाकिस्तान तक सिमटि कए रहि गेल अछि। राज्य संग मंथन आ विचार स भारतीय विदेशनीतिक दायरा सेहो दू देश स आगू बढत।


text:
— अरुण कुमार मिश्र।
“सभागाछी” मिथिलामे प्रत्येक वर्ष अषाढ़ मासमे लगैत अछि। एहि सभामे योग्य वरक चयन कहियो कन्यागत लोकैन करैत छलैथ। मिथिलाक हृदयस्थली मधुबनी सँ मात्र ५ किलोमीटर पर अवस्थित सौराठ गाममे २२ बीघाक गाछीमे ई सभा लगैत अछि। ई पहिल ऑफलाइन मैट्रिमोनियल साईट अछि जे ७०० बरख पहिने मिथिलाक राजा हरिसिंह देव जीक पहल पर आरम्भ भेल छल। सौराठक अतिरिक्त सीतामढ़ीमे ससौला, झंझारपुरमे परतापुर, दरभंगामे सझुआर, सहरसामे महिषी आ पूर्णियामे सिंहासन मे सेेहो एहि तरहक सभाक आयोजनक होइत छलैक।
सत्तरक दशकमे लाखक लाख संख्यामे मैथिल एहि सभामे अबैैत छलखिन जाहिमे बरागत आ कन्यागत दुनु होइत छलखिन। बर मिथिलाक पारंपरिक परिधान धोती, कुर्ता, पाग आ डोप्टा पहिर आंखिमे काजर, ललाट पर चानन लगोने सभागाछीमे बैसैत रहैत छलैथ। हुनक पाँजरिमे बर क पिता आ कुटुंब वर्गादि बैसल रहैथ छलैथ संगहि हुनक खबास सेहो रहैैत छलनि। एहि तरहेँ बरागत सभ अपन डेरा अनुसार बसैथ छला I ओहि बीचे द’ कन्यागत आ पंजीकार घटकक संग घूमते रहैत छलैथ आ वांछित वरागत लग पहुँच कथा करैत छला। कथा करवाक प्रक्रियामे वरागत मुख्य रूप सँ कुल, मूल आ पाँजि देखल जाइत छल। जिनकर जतेक पैघ कुल-मूल-पाँजि होइत छलैन तिनकर ततेक बेसी पूछारत होइत छलैन I मुदा कलांतरमे कुल, मूल आ पाँजि आ संपत्ति सँ बेसी बरक व्यक्तिगत गुण, आचरण, शिक्षा आ रोजगार के प्रमुख मानल गेलैक।
पंजीमे दुनू पक्षक मध्य सात पुस्त धरि रक्त सम्बन्ध नहि रहने उतर पंजीकार द्वारा विवाहक अनुमति देल जाइत छल जे सिद्धांत कहवैत छलैक। पंजीकार “अस्वजन-प्रमाणपत्र” सहमति ताल पत्र पर लिखि दैत छलखिन। पंजीकारक ऊतेड़ पंजीमे सम्पूर्ण मैथिल ब्राहम्ण परिवारक वंशावली होइत छैक। एहि तरहक वैवाहिक परंपरा सम्पूर्ण विश्वमे विरले हेतैक तँ मैथिलक एहि वैवाहिक परंपरा केँ आदर्श परंपरा मानल जाइत छल।
महाराज हरिसिंह देव के दरबारमे नियमित रूप सँ शास्त्रार्थ होइत छल। वर्ष १३२६ ई. मे महाराज हरिसिंह देव अविवाहित मैथिल ब्राह्मण युवकक शास्त्रार्थक आयोजित करोने छला। वेद-वेदान्त, योग, सांख्य, न्याय आदि विषय पर बहुत दिन धरि शास्त्रार्थ चलैत रहल। हरिसिंह देव शास्त्रार्थ मे सहभागी विद्धान युवकक विद्वता देख अत्यधिक प्रभावित भेलैथ आ चुँकि शास्त्रार्थमे सहभागी युुवक सभ अविवाहित छलैथ तँ कन्यागत लोकैन के योग्य वर चुनव सहज भेलैन । तकर बाद प्रत्येक वर्ष एहि तरहक शास्त्रार्थ के आयोजन होमय लागल I विवाहक ई आदर्श व्यवस्था सभागाछी मे परिणीत भेलैक आ अपन अस्तित्व के बचा नहि सकल। पहले सौराठ सभामे विवाह होएब सम्मानक गप्प छलैैक मुदा कलांतरमे कहल जाय लगलैक जे जकर कतयो विवाह नहि होइत छलैक से सभामे जा विवाह करैत छैथ। एहि मान-प्रतिष्ठाक छद्म आ विकृत मानसिकता कारण मिथिला एक गोट आदर्श आ ऐतिहासिक परंपरा मृत प्राय भ’ गेलैक।
सभा-परंपराक बिलटबाक अनेक कारण रहलै। जाहि मे एक कारण दहेज सेहो छैक। सत्तरिक उत्तरार्द्ध ओ अस्सीक पूर्वार्द्ध धरि सौराठ सभाक सकल आदर्श विलुप्त आ दहेज अस्तित्वमे आबि गेल छलै। संगे तकर विरोध सेहो शुरू छलै। ताही परिप्रेक्ष्य मे एक रिपोर्ट तत्कालीन ‘मिथिला मिहिर’ मे आयल, आ जकर शीर्षक छल ‘सभागाछी कि ‘मनी’गाछी ! तहिना ओही कालखंडमे एक प्रतिष्ठित मैथिली लेखक द्वारा एही विषय पर हिंदीक एक बहुपठित साप्ताहिकमे सेहो एक रिपोर्ट छपल छलै- ‘सौराठ सभा : जहाँ दूल्हे बिकते हैं’ मुदा दहेज, रुकबाक बदला बढ़िते चलल गेलै आ तकर आधार बनलै किछु नब प्रचलन सभ, जेना- घरकथा, गताती, गोलट आदि। बेसीतर कथा एही प्रक्रिया सँ स्थिर होब’ लागल छलै। सभागाछी आबि ताहि सम्बंध पर मोहर टा लागै। फेर तँ तुरत-फुरतमे ‘सिद्धांत’ लिखाइत कन्यागत आ बरागत, दुनू विवाहक पूर्णाहुति लेल प्रस्थान क’ जाथि।
सौराठ, वा आने-आन ‘सभा’ त’ अतीत अछि। आजुक चिंतन मे ई कतहु नहि अछि। ग्राउण्ड स्थिति इएह जे सौराठक सोमनाथ मंदिर जंगल, आ सभागाछी बाजार मे परिवर्तित भ’ चुकल अछि। तें निष्कर्ष जे एहि बाजार-युगमे आजुक जीवन, अनुवाद जी रहल अछि, मूल तँ पुरखे लग छुटि गेलै ! तें आजुक पीढ़ी भावुकताक संग नहि, जीवनक यथार्थ संग गतिशील रहब सही बुझैत अछि।
कन्यादान अर्थात् पुत्रीक विवाह मे योग्य वर तकबा मे कम झंझट नहिं होइत छै वा छलै। ई सब देखि बुझि दरिभंगा महाराज प्रतिवर्ष एहि उद्देश्यक हेतु सभाक आयोजन कयलैनि, सौराठ मे ओहि स्थल पर गाछी छै, तैं सभा गाछी नाम पड़लै।वृक्ष स’ छांह से हो भेल। सौराठ सभा खूब जमल खूब प्रसिद्धि भेटलैक। सब रंगक सब श्रेणीक कथा अबैत छलैक, वर के सभा जाय स’ कोनो संकोच नहिं होइत छलैक। एक टा बात आर जे ओहि सभा स्थल पर कन्याक प्रवेश निषिद्ध छलैक। जहन विवाहक कथा बात होई त दहेज के बात हेबे करैक, धैरि ओहि ठाम एक टा ईहो बात होई जे अनधुन दहेजक मांग पर अंकुश लगैक। एहन वरागत के हुथलो जाइन जे जहन कथा बढ़िया छै कुल शील शिक्षा आदि सब नीक त अतेक पाई कियेक लेबहक,और अहि क्रम में जौं वर के आपिस होमय पड़ि जाइन त बड़ लज्जाक बात होई, ताहू मे जौं मात्र दहेज लेल वर आपस होइथ त’ आर बेसी। एहि क्रमे समाजक एक टा अंकुश रहैत छलैक। गरीब धनीक सबहक कन्यादान सुगमता स’ भ’ जाइक। दोसर एक टा इहो फायदा छलैक जे वरक खोज मे घूमय मे जतेक खर्च भ जाइत छैक ओतबा मे विवाहे भ जाई। कियेक त’ बहुत ताम झाम नहिं होइत छलैक, दू स तीन दिनुक तैयारी मे विवाह होई, बहुत लोकक विवाह एकहि दिन पड़ि जाई त’ बरियातीक अनावश्यक बोझ कन्यागत पर नहिं पड़ैत छलैक।
धरि कोनो काज मे सब नीके पक्ष नहि रहैत छै। धीरे धीरे शिक्षाक प्रसार भेल वर लोकनि बड़का अफसर सब होमय लगलाह, बयस से हो बेसी होइत गेलै,और सभा मे बैसबा मे अपन हेठी बूझय लगलैथि। एही क्रम मे एक टा कथा चलय लागल परदाक पाछां। भारत में वामपंथक उदय भेल आओर मिथिलो अहि स निस्पृह नहिं रहि सकल, महाराजक मृत्यु भ गेलैनि आ राजपरिवारक सम्मान अगिला पीढ़ी अपन गलत कृत्य सबहक कारणे घटबैत गेलैन आ आब त समाप्ते भ गेलै।
जाहि टाका क प्रयोग वर वधू के भविष्य क लेल उपयोग भ सकैत छल ओ आई वर ताकय मे आ आडम्बर मे अधिसंख्य बरियाती पर नहिं फेकल जा रहल अछि? की सभागाछी मे बिनु दहेेज देने विवाह नहिं होइत छल। जे कुकर्म समाजक समक्ष करबा मे संकोच होई ओ आब अपन घर मे आब खूब शान स’ पाईक मांग करय लगलैथ। लोक मजबूर भ भ्रष्टाचार करय लगलाह, केना क कन्याक विवाह होइतैनि एहि चिंता स’।
आब यदि किछु विवाह बिनु दहेज के भ रहल अछि त ओकर कारण सह शिक्षा अछि आ स्त्री पुरुषक संग संग काज (नौकरी) करब अछि। ना कि मैथिलक उज्जवल चरित्रक उत्थान। एहि धरोहर के षड्यंत्र पूर्वक मटियामेट क’ देल गेल आ आब पुनः ओकरा स्थापित करबाक ढ़ोंग छद्म मैथिल अभियानी द्वारा कएल जा रहल अछि, मृत्योपरांत पुनः जीवन संभव नहि।


text:
सिमरिया गंगा नदी केर मुख्य स्नान घाट बेस अव्यवस्थित भ’ गेल अछि. एक तरह सं घाट कें खतरनाक बताओल जा रहल अछि. एहि सं गंगा स्नान लेल जे श्रद्धालु अबै छथि, हुनका बहुत बेसी परेशानी भ’ रहल छनि. गंगा नदी तट पर कटाओ भेला सं डीएम केर निर्देश पर बाढि नियंत्रण विभाग कटाओ निरोधी कार्य केलक अछि. मुख्य स्नान घाट पर 222 मीटर लंबा कटाओ निरोधी कार्य साढ़े चारि करोड़ लागत सं कएल जा रहल अछि.
एहि काज लेल गैबियन मे जीओ एवं सीमेंट बैग मे माटि आ बालू भरि क’ राखल जा रहल अछि जाहि सं कटाओ कें रोकल जा सकए. घाट पर देखल जा सकैछ जे जीओ बैगक बोरी दू सं अढाइ फीट उंच क’ देल गेल अछि. एहना मे वृद्ध महिला, पुरुष एवं बच्चा सब कें स्नान करबा लेल आबए-जाए मे परेशानी भ’ रहल अछि. कार्यरत कंपनी केर इंचार्ज संजीत कुमार मीडिया कें बतओलनि जे हम सब कटाओ निरोधी कार्य मे लागल छी. लोकक सुविधा लेल एतय सीढ़ी नै बनाओल जा रहल छै. विभाग द्वारा जेहन निर्देश रहत तेहन काज कएल जाएत.
ओतहि एहि संबंध मे सदर एसडीओ संजीव कुमार चौधरी केर कहब छनि जे बाढि नियंत्रण विभाग केर अधिकारी कें कहल गेल अछि जे जीओ बैग कम उंच लगाओल जाए जाहि सं लोक सब कें स्नान लेल जाए-आबए मे कोनो दिक्कत नै हो. बाढि नियंत्रण विभाग केर एसडीओ पंकज कुमार जनतब देलनि जे विभाग द्वारा कटाओ निरोधी कार्य भ’ रहल अछि आ सिमरिया स्नान घाट पर आरसीसी सीढ़ी निर्माण कार्य सहित अन्य कार्य लेल स्टीमेट पटना कार्यालय पठाओल गेल अछि. जखने स्वीकृत होएत, ओहि दिशा मे काज कें आगू बढ़ाओल जाएत.
- - - - -
Simariya Dham - Mithila - Train Journey
ट्रेन यात्रा मे मिथिला सं बाहर अबैत कालक वीडियो अछि जे सिमरिया क्रॉस करबा कालक अछि. एहि वीडियोक माध्यम सं घर बैसल सिमरियाधाम कें निहारू, गंगाक दर्शक करू. बड़ सुख सार पाओल तुअ तीरे...


text:
२१ जुलाई २०१९. मैथिली जिन्दाबाद!!
नेपाल तराई विद्यार्थी नवजागरण संघ धरान द्वारा पूर्वाञ्चल इंजीनियरिंग कैम्पस केर कोर्स पूरा कय घरमुंहाँ छात्र सभक लेल एक भव्य विदाई समारोहक आयोजन १७ जुलाई बुध दिन आयोजित कयल गेल छल। फेयरवेल प्रोग्राम २के७६ शीर्षक मे आयोजित एहि समारोह मे तराई-मधेशक विद्यार्थी लोकनि केँ विदाई सम्मान पत्र दय केँ आगू नीक भविष्यक शुभकामना जुनियर छात्र सभक सहभागिता कैम्पसक शिक्षक सह नेपाल तराई विद्यार्थी नवजागरण संघ केर संस्थापक लोकनिक पमुख व विशिष्ट आतिथ्य मे विदाई कयल गेल छल। प्रमुख अतिथिक रूप मे कैम्पस केर प्राचार्य एवं संघक संस्थापक आरडी यादव सहभागी छलाह, ओतहि अन्य वरिष्ठ शिक्षक लोकनिक विशिष्ट आतिथ्य मे रामचन्द्र मंडल, महेन्द्र यादव, तन्त्रनाथ झा, मिश्रीलाल यादव तथा छात्र नेता मे प्रोमिशा मिश्र, भाषा अभियानी प्रवीण नारायण चौधरी आ पूर्व विद्यार्थी मध्य सुन्दर यादव तथा वर्तमान विभिन्न सेशनक इंजीनियरिंग पढाई कय रहल छात्र-छात्रा लोकनिक उपस्थिति छलथि। एकर अध्यक्षता संघक अध्यक्ष दीपक रौनियार कयलनि, तहिना संचालन विद्यानन्द बेदर्दी एवं साक्षी चौधरी द्वारा कयल गेल। एहि विदाई समारोह मे प्रमुख अतिथि, विशिष्ट अतिथि द्वारा विदाह भऽ रहल छात्र सभक सुन्दर भविष्य लेल शुभकामना देबाक संग-संग नेपाल मे इंजीनियरिंग फील्ड मे रोजगारक अवसर कोना बढि सकत ताहि पर विचार राखल गेल छल। संगहि आयोजनक विशेषता ई छल जे कार्यक्रम संचालनक भाषा, प्रस्तुतिक भाषा तथा वैचारिक संप्रेषणक भाषा मे केवल तराई-मधेशक भाषा यथा मैथिली, भोजपुरी अथवा अवधी वा आन कोनो जेकर जे मातृभाषा अछि ताहि मे संवाद संचरण कयल गेल छल।
विदाई समारोह मे सांस्कृतिक प्रस्तुति गीत-नृत्य सेहो छात्र लोकनि अपनहि सब मिलिकय कएने रहथि। प्रवीण यादव, कमल कामत, प्रेरणा केसी, कौशिकी पाठक द्वारा मैथिली गीत एवं भोजपुरी गीत पर भव्य भावनृत्य प्रस्तुत कयल गेल छल। कार्यक्रमक आरम्भहि मे विशेष अतिथिक रूप मे आमन्त्रित मैथिली गायक तेजू मैथिल भैरवि वन्दना गाबिकय कयलनि, तदोपरान्त विभिन्न स्वादक मैथिली गीत आ अपन प्रखर स्वर मे छात्र-छात्रा सभकेँ सन्देश दैत हुनका लोकनिक आगामी जीवन व करियर सफल-सुन्दर होयबाक शुभकामना सेहो ओ दैत रहलाह। तहिना छात्र लोकनिक मध्य सँ पवन पांडे, प्रेम यादव, आभाष कुमार द्वारा मैथिली आ भोजपुरी गीत गायन कयल गेल। संगहि यैह विदाई समारोह मे स्वाइल एन्ड वाटर कन्जर्वेशन संकाय मे अध्ययन लेल नवागन्तुक छात्र सभ केँ स्वागत सेहो कयल गेल।
एहि अवसर पर आयोजित एक सामूहिक भोज जे धरानक हरियर-कंचन सुन्दर वन मे वनभोजक तर्ज पर कार्यक्रमक सुन्दरता केँ चारि चान लगौने छल। लाङ्घाली पार्क आ लाङ्घाली भवन मे आयोजित एहि भव्य विदाई समारोह मे आमन्त्रित मैथिली जिन्दाबाद केर संपादक एवं भाषा-संस्कृति अभियानी अपन संबोधन मे विद्यार्थी सभ केँ मातृभाषा प्रेम प्रति खूब प्रशंसा करैत हुनका लोकनि केँ मैथिली भाषाक गरिमा आ महत्व नेपालदेश मे कतेक प्राचीन आ कतेक समृद्ध अछि ताहि पर वक्तव्य देलनि। हुनका द्वारा स्टेटस मे लिखल शब्द एतय जहिनाक तहिना राखि रहल छीः
“आइ धरान मे पुर्वाञ्चल इंजीनियरिंग कैम्पस केर छात्र जे अपन इंजीनियरिंग केर पढाई ४ वर्षक पूरा कय आब आउटगोइंग बैच छथि तिनका लेल नेपाल तराई विद्यार्थी नवजागरण संघ द्वारा भव्य विदाई समारोह मे भाग लेलहुँ। इंजीनियरिंग केर पढाई पूरा कय उच्च अध्ययन लेल सब केँ शुभकामना देल, संगहि ‘मेक इन नेपाल’ आ नेपाल मे बहुत रास संभावना रहबाक बात कहि हुनका लोकनि केँ ताहि दिशा मे अपन स्कील केर उपयोग करबाक लेल आह्वान कयल। मैथिली भाषा एवं भोजपुरी भाषा जेकर जे मातृभाषा अछि – तेकर पिछड़ापन केँ दूर करबाक लेल इंजीनियर छात्र सब बहुत नीक संकल्प लय आगू बढि रहला अछि, ताहि पर सेहो बड़ा स्पष्ट भाषा मे हुनका सब केँ कहल जे भाषिक उत्थान बिना कोनो मुक्ति आन्दोलन सफल नहि भऽ सकैत अछि, ताहि लेल अहाँ सभक जागरुकता नव रंग जरूर आनत। संगहि, मैथिली व नेपालक भोजपुरी भाषा मे बहुत बेसी फर्क नहि रहबाक स्थिति पर सेहो प्रकाश देल। आपसी मित्रता सँ हम सब जल्दी आगाँक यात्रा तय कय सकब। अति-राजनीति सँ नेपाल केर आर्थिक विकास अवरुद्ध भेल, ताहि पर सेहो हुनका सब सँ स्थिति बुझिकय भविष्यक नेपाल – समृद्ध नेपाल आ सुखी नेपाली नारा अनुरूप राष्ट्र सेवा लेल प्रेरणा देल।
हरिः हरः!!”
अपन निजताक पृष्ठपोषण करैत कैम्पस केर छात्र मे मातृभूमि-मातृभाषा-मातृसंस्कृति प्रति जिम्मेदारी सँ भरल कार्यक्रमक ई दोसर आयोजन देखबाक बात संपादक चौधरी बतौलनि। संगहि एहि परिकल्पना केँ कैम्पस मार्फत पूरे राष्ट्र मे पसारबाक लेल हुनका लोकनि केँ बधाई सेहो ज्ञापन कयल गेल।


text:
सितम्बर २३, २०१५. मैथिली जिन्दाबाद!!
सोशियल नेटवर्क सँ यथार्थ धरातल पर कार्यरूप मे परिणत एकमात्र दहेज विरोधी संस्थाक राष्ट्रीय कार्यकारिणीक चुनाव पिछला किछु मास सँ प्रस्तावित रहितो विभिन्न कारण सँ संपन्न नहि भऽ सकल अछि। राष्ट्रीय अध्यक्ष पंकज झा द्वारा जानकारी कराओल गेल अछि जे प्रत्येक २ वर्ष लेल प्रभावी कार्यकारिणीक कार्यकाल समाप्ति भेलाक बाद समस्त सक्रिय अभियानी सदस्य लोकनिक आपसी सहमति सँ नव कार्यकारिणीक गठन कैल जाइछ।
२०१५ मे नव कार्यकारिणीक गठन हेतु निर्णय कैल गेल अछि। एहि बेर कार्यकारिणी मे कुल २१ सदस्य केर चुनाव कैल जेबाक अछि, जाहि मे राष्ट्रीय अध्यक्ष १, उपाध्यक्ष ३, महासचिव – १, सचिव (राज्य अनुसार) – ५, कोषाध्यक्ष – १, सह-कोषाध्यक्ष – १, सल्लाहकार – ३, अकेक्षक – १ तथा संरक्षक – ५ जन चुनबाक अछि।
नाम प्रस्ताव करबाक लेल संस्थाक संस्थापक अध्यक्ष प्रवीण नारायण चौधरी केँ अधिकार देल गेल छल, अस्वस्थताक कारणे पैछला रवि दिन ई चुनावी प्रक्रिया पूरा नहि कैल जा सकल छल। एहि सप्ताह ई कार्य केँ पूरा कैल जेबाक अछि से जानकारी कराओल गेल अछि। महाराष्ट्र, दिल्ली, चेन्नई, हैदराबाद, आसाम, झारखंड, उत्तर प्रदेश आदि विभिन्न राज्य मे एहि मुहिम संग जुड़ल सदस्य लोकनि केँ उचित जानकारी कराओल जा चुकल अछि। चुनावक प्रक्रिया मे नामक प्रस्तावना आ ताहि पर जनसमर्थन जुटबैत निर्णय लेल जायत सेहो जानकारी देल गेल अछि।


text:
दरभंगा: चाईनीज वायरस-कोरोना के एहि संक्रमण काल में सेनिटाइजर आ मास्क बाजार में अपन जगह बना लेने अछि। कमोबेश सब प्रमुख कंपनी सबकें सेनिटाइजर बाजार सँ गायब अछि, मास्क के त हाल नै पूछू। लॉकडाउन में जतय रोजगार के संकट अछि, ओतय मास्क निर्माण के कारोबार आब कुटीर उद्योग का रूप लय चुकल अछि। कुटीर उद्योग के तहत जिला के हायाघाट प्रखंड क्षेत्र के आनंदपुर में अन्नपूर्णा ट्रेडिंग के द्वारा कोरोना संकटकाल में सुरक्षा आ रोजगार की दृष्टि सँ COVID-19 प्रोडक्ट्स जेना सैनिटाइजर, हैंड वॉश, मास्क, हैंड गलब्स आ फिनायल आदि के उत्पादन कयल जा रहल अछि।
पेशा सँ इंजीनियर विभूति चौधरी कहलथि कि लॉकडाउन के वजह से बढ़ैत बेरोजगारी के देखैत ओ अन्नपूर्णा ट्रेडिंग उद्योग फार्म के प्रारंभ कयलन्हि। एकर मुख्य उद्देश्य अछि सिलाई-कटाई जानयवला बाहर सँ लौटल प्रवासी लोकसब द्वारा तरह-तरह के कॉटन आ खादी के मिथिला पेंटिंग युक्त डिजायनर मास्क बनवाकय बाजार में किफायती दर में उपलब्ध करबेनाई।
चौधरी कहय छथि कि कोरोना सँ लड़बाक हेतु अभियान चलाकय समाज के सब लोकसबकें जागरूक कयल जायत | सैनेटाइजर, मास्क आदि के उपयोग सँ कोविड-19 सँ बचाव के संग-संग रोजगार सेहो बढ़त। ओ कहलथि कि हुनक सबके कोशिश छनि कि बेसी सँ बेसी प्रवासी के एहिमें रोजगार भेटय आ प्रवासी लोकनि के दोबारा बाहर जेबाक आवश्यकता नै पड़य।


text:
देशभर के पत्रकार सभ के ई अरमान रहैत अछि जे एहि ग्रुप सं जुड़ि कs पत्रकारिता करि. एहि हिसाब सं अहां सभ के लेल ई बड़ नीक मौका अछि.
अगर अहां डेस्क आ रिपोर्टिंग कोनो मे काज करय लेल इच्छुक छी तं देर नञि करि जल्दी सं अप्लाई करि दिअ.
जनसत्ता के एहन युवा आ जोश सं भरल पत्रकार के जरूरत अछि जे पत्रकारिता के एकटा मिशन मानेत होए... एकरा सीरियसली लैत होए. देश-दुनिया के लेल सोचैत होए.
अगर अहां के राजनीति, अर्थनीति, साहित्य, कला, संस्कृति, खेल या विज्ञान मे दिलचस्पी अछि आ एहि मे किछ नव कर चाहय छी तखन ई जॉब अहां लेल अछि.
संगे-संग अंग्रेजी सं हिंदी नीक सं ट्रांसलेशन आओर पेजमेकिंग के काज आबैत अछि तं सोना पर सुहागा... जल्दी सं अपन रेज्युमे एहि ई-मेल- editor.jansatta@expressindia.com पर भेज दिअ.
दिल्ली- एनसीआर मे रहय छी तं एकर ऑफिस मे जाsक सेहो अपन रेज्युमे जमा करा सकैय छी.
पता अछि-
जनसत्ता,
ए-8, सेक्टर-7,
नोएडा- 201301,
जिला- गौतमबुद्ध नगर
उत्तर प्रदेश
अप्लाई करय के लास्ट डेट अछि 20 नवंबर. ताही लेल जल्दी करब.अहां सभ के हमर शुभकामना.


text:
निजी प्राविधिक शिक्षालय महासंघके प्रदेश समिति गठन
पहुरा समाचारदाता
धनगढी, २९ असार । सुदूरपश्चिम प्रदेशमे रहल निजी प्राविधिक शिक्षालय महासंघ नेपालसे धनगढीमे प्राविधिक शिक्षालयके हकहित संरक्षणके लाग सोम्मारके रोज धनगढीमे कार्यक्रम हुइल बा ।
२०५८ सालमे स्थापना हुइल महासंघहे क्रियाशिल बनाके सक्कु प्राविधिक धार रहल शिक्षालयके उन्नती प्रगतिसँगे शैक्षिक गुणस्तरके निम्ती प्रदेशमे रहल सक्कु निजी शिक्षालयहे व्यवस्थित बनाके आघे बह्रना उद्देश्यके साथ कार्यक्रम हुइल रहे ।
कार्यक्रमके उद्घाटन सिटिईभिटी सुदूरपश्चिम प्रदेश कार्यालयके निर्देशक नलराम देवकोटा करले रहिट । कार्यक्रममे सुदूरपश्चिम प्रदेशभित्तरके २० ठो संस्थाके पदाधिकारीके उपस्थिति रहल रहे ।
निजी प्राविधिक शिक्षालय महासंघ निजी क्षेत्रमे संचालित टिएसएलसी तथा डिप्लोमा तहमे शिक्षा डेहे लाग स्थापना करल संस्थाहुकनके संचालकके छाता संगठन हो ।
यी कार्यक्रमसे महासंघहे क्रियाशिल, संस्थाके हकहितमे बोल्ना सक्कु संघसंस्थाहे प्रगतिके डगरमे डो¥याइक लाग नयाँ समिति गठन करल बा ।
नयाँ समिति किशोरकुमार पाण्डे अध्यक्षतामे गठन हुइल बा । अस्टेके उपाध्यक्षमे ललितानन्द जोशी, सचिवमे सुजितराज शर्मा, कोषाध्यक्षमे नरेश बिष्ट चयन हुइल बाटै कलेसे सदस्यमे माधव जोशी, चुडामणि शर्मा, पदमराज नेपाली चयन हुइल बाटै ।
कार्यक्रमके संचालन सुदूरपश्चिम पोलिटेक्निई ईन्स्टिच्यूटके प्रबन्ध निर्देशक सुजित शर्मा करले रहिट कलेसे शुभकामना ललितानन्द जोशी डेलै ।


text:
११ जुन – २०१५, पटना मे लालु जी पत्नी राबड़ी तथा सैर गिरिजा केर सहयोग सँ अपन उमेर बरोबरि यानि ६८ किलोक केक जेकर रंग हुनकर चहेता हरियर छल तेकरा काटिकय मनौलनि।
समाजवादी चेहरा – धर्मनिरपेक्षताक प्रखर ओकालति – गरीबक मसीहा – आवाजहीन केर आवाज: एक लालु आ कतेको रास चेहरा! विद्यार्थी जीवन सँ राजनीति मे सक्रिय, लगातार १५ वर्ष तक एकलौती शासन बिहार पर अपन नेतृत्व मे करबाक रिकार्ड, भ्रष्टाचारक आरोप मे मुख्यमंत्री रहिते जेल चलान, जेल जेबाक सँ पूर्व अपन राजनीतिक बागडोर अनपढ आ अराजनैतिक पत्नी राबड़ी देवीक हाथ मे सौंपि प्रजातांत्रिक मूल्यक अवमूल्यन करैत आन नेताक हाथ मे नेतृत्व नहि दय विश्व मे तानाशाही प्रवृत्ति लेल बदनाम आ नहि जानि आरो कतेको प्रकारक आरोप सँ घेरायल लालु अपन अलग शैली आ वक्तृत्व चरित्र सँ पुन: केन्द्रीय शासन मे रेल मंत्रीक रूप मे वापसी करैत ढेर रास सकारात्मक निर्णय द्वारा देश-विदेश मे लोकप्रियता हासिल केलनि। राष्ट्रीय जनतांत्रिक गठबंधन आ नितीश कुमार केर नेतृत्व – लालुक तथाकथित जंगलराज केर अन्त केलक आ भाजपा द्वारा नरेन्द्र मोदी केँ प्रधानमंत्री पदक उम्मीदवारी देलाक बाद नितीश भाजपा सँ सम्बन्ध विच्छेद करैत आजुक समय मे लालुजी संग मित्रता करैत बिहार राज्य मे एकटा नव गठबंधन केर निर्माण कयलनि अछि जाहि मे कानूनी रूप सँ चुनाव तक नहि लड़य योग्य लालुजी नितीश कुमार केँ नेता मानि हुनकहि मुख्यमंत्री बनेबाक नारा संग ‘भाजपा केँ घर-वापसी’ यानि १९८९ केर लोकसभा चुनाव जेकाँ मात्र २ सीट भेटबा समान दयनीय अवस्था मे पहुँचेबाक नव संकल्प संग अपन ६८म जन्मदिन मनौलनि अछि।
जनता परिवार – मुलायम सिंह यादवक संयोजकत्व मे एकत्रित करबाक घोषणा पर्यन्त भऽ चुकल बिहार मे लालु अपन अस्त सूर्य केँ पुन: उदय करबाक लेल जी-तोड़ प्रयास कय रहला अछि। मुदा राजनीति मे सत्ताक खेला-वेला कखन केकरा दोस्त आ केकरा दुश्मन बनबैत अछि एहि सब सँ चीर-परिचित बिहार केर जनमानस आब लगभग सबटा बुझैत अछि आ जातिवादिता दुर्गंध सँ ऊबि चुकल जनता अपन दयनीय अवस्थाक समाधान ताकि रहल अछि। आर्थिक विकास सँ लैत पूर्वाधार, संचार, सड़क, सिचाई, कृषि, शिक्षा… हर क्षेत्र मे जनता विकास चाहैत अछि, एकर किछु झलकी नितीश केर नेतृत्व मे ‘सुशासन’ साथ विकास शुरुआती वर्ष मे देखलो गेल छल। मुदा जहिया सँ भाजपा संग गठबंधन टूटल, नितीश कुमार केर विकासक रेल पटरी सँ उतैर गेल आ अगबे राजनीति करबाक अनेको कृत्य सब नित्य देखय-सुनय लेल भेटय लागल। ई तय बात छैक जे भाजपा केर अनुशासित आ सुसंगठित नेतृत्ववर्ग नितीश केँ नेता मानि राज्य हित लेल कार्य करैत छल, ताहि समय जदयू केर नेता सब सेहो कार्यनीति अनुरूप राज्यक विकास पर जोर दैत छलाह। राजनीति कम, काजनीति बेसी – यैह सिद्धान्त बेसी लोकप्रियता हासिल केलक बिहार मे। लेकिन छद्म स्वरूप सँ दोस्ती बेसी दिन नहि टिकैत छैक, ताहि कारण राष्ट्रीय जनतांत्रिक गठबंधन सँ नितीश कुमार अपन महात्वाकांक्षाक कारणे दूर होइते बिहार मे पुन: जंगलराजक दोसर टर्म शुरु होयबाक चिन्ता आम जनमानस मे देखाय लागल अछि। एम्हर लालु-नितीश केर एहि नवनिर्मित दोस्तीक फायदा कि होयत ई देखय लेल बाकिये अछि, लेकिन पुरान आ अनुभवी कतेको नेता एहि खेमाक छद्म स्वरूप सँ खिन्न छथि। कतेक तँ खुलेआम बगावत सेहो कय चुकला अछि। जनता फेर मूर्ख नहि बनय आ आगामी चुनाव मे जातिवादिताक सियारी खेल मे नहि फँसय, जरुरत एकर छैक जे विकास केर मुद्दा पर चुनाव मे हार-जीत हो।


text:
इ भाग अनुसूचित जाति कल्याण कें लेल चलैल चलाई जा रहल योजनाअक कें साथ ओकरा लेल काज कयर रहल संस्थान एवं विभिन्न संगठनक कें जानकारी दइत छै.
अइ भाग मे उद्ययमिता स जुड़ल प्रयास एवं संबंधित जानकारिकक कें शामिल कैल गेल छै.
इस भाग में कौशल विकास से जुड़े केंद्रीय एवं राज्य सरकार स्तरीय विभिन्न कार्यक्रमों एवं अन्य उपयोगी पहलुओं को प्रस्तुत करता है।
अइ भाग मे ग्रामीण गरीबी उन्मूलन कें जानकारी देल गेल अछि.
अइ भाग मे समाज कल्याण स जुड़ल सरकार कें नीतिक , योजनाक व कार्यक्रमक कें चर्चा कैल गेल छै.
अई भाग मे स्त्रिगण आ बाल बुतरु सब के विकास आ संरंक्षण के लेल आरम्भ कयेल गेल आ संचलित कयेल जा रहल आउर विभिन्न कार्यक्रम सब के सूचना देल गेल अछि.
अइ भाग मे विकलांग लोकनिक सशक्तीकरण सं जुड़ल विभिन्न योजनाआक एवं अन्य जानकारिक कें शामिल कैल गेल छै.
इ विषय सामाजिक सुरक्षा कें विभिन्न पहलुक भोजन कें अधिकार, आवास, सुरक्षा ,रोजगार , पेंश्न व मां के लाभ आदि कें जानकारी दइ छै.


text:
कनराड सङ्गमा
कनराड कोङ्गकल सङ्गमा (जन्म २७ जनवरी १९७८) मेघालय राज्यक एक भारतीय राजनीतिज्ञ तथा मेघालय राज्यक बारहम आ वर्तमान मुख्यमन्त्री छि।[१] ओ पूर्व लोकसभा अध्यक्ष पी॰ ए॰ सङ्गमाक पुत्र छी । एहिसँ पूर्वमे आँठम मेघालय विधानसभामे नेता विपक्ष छल,[२] जहीठाम 'पश्चिम गारो हिल्स जिला'क सेलसेल्ला विधानसभा निर्वाचन क्षेत्रक प्रतिनिधित्व करैत छल ।[३] एकर संग-संगे ओ २००८ मे मेघालयक सबसँ कम उमरक वित्त मन्त्री सेहो बनल छल । वर्तमानमे तुरा लोक सभा निर्वाचन क्षेत्रसँ सांसद छी।[४]
जीवनी[सम्पादन करी]
राजनीतिक करियर[सम्पादन करी]
एहो सभ देखी[सम्पादन करी]
बाह्य जडीसभ[सम्पादन करी]
सन्दर्भ सामग्रीसभ[सम्पादन करी]
- ↑ "कॉनराड सङ्गमा द्वारा मेघालयक सीएम पदक शपथ लेलक, बीजेपी के समर्थन से बनाई सरकार", टाइम्स नाउ हिन्दी, ६ मार्च २०१८, अन्तिम पहुँच ८ मार्च २०१८।
- ↑ "Leader Of Opposition", मेघालय विधानसभा का आधिकारिक जालस्थल।
- ↑ "List Of Members Of The Eight Meghalaya Legislative Assembly", मेघालय विधानसभा का आधिकारिक जालस्थल, मूलसँ २०११-०५-११-मे सङ्ग्रहित।
|deadurl=प्यारामिटर ग्रहण नै केलक (सहायता)
- ↑ "Conrad delivers quickie budget", द टेलीग्राफ, मार्च २८, २००८।